text:
Nýggjastu tíðindini
Melda til tíðindabræv
Tíðindi - 15. januar 2018
Árligi Stórsteypadysturin millum meistararnar og steypavinnararnar, verður í ár spældur á Tórsvølli leygardagin 3. mars klokkan 19:45
Nýggja Stórsteypið - Mynd: www.fsf.fo
Leygardagin 3. mars klokkan 19:45 verður hol sett á fótbóltsárið 2018, tá árligi Stórsteypadysturin, sum er millum meistararnar og steypavinnararnar árið fyri, bresta saman á Tórsvølli.
Í ár verða tað Víkingur og NSÍ, ið skulu dystast um Stórsteypið, sum er latið av Lions Club Føroyar.
Stórsteypadysturin er samstarv millum Fótbóltssamband Føroya og Lions Club Føroyar, og innkomni peningurin frá atgongumerkjasøluni verður latin onkrum vælgerandi endamáli.
Stórsteypadysturin í fjør, sum var millum Víking og KÍ, endaði við 2-1 sigri til víkingarnar, sum harvið vunnu steypið til ognar. Tískil verður tað eitt spildurnýtt steyp, sum nú verður kappast um. Fyrstu ferð, at spælt bleiv um Lions Stórsteypið, var í 2007.


c: text/html

text:
Konsept
Hjá Solar menna vit áhaldandi vørur og tænastur. Hetta optimerar bæði arbeiðsgongdina hjá viðskiftafólki okkara og okkara samskifti við viðskiftafólkið. Vit hava gjørt okkum royndir við heilsølu líka síðan fyritøkan varð grundað í 1919, so vit hava havt góða tíð at menna eitt framúrskarandi úrval av vørum og tænastum. Vit læra av viðskiftafólki okkara, og í tøttum samstarvi við teimum menna vit støðugt teir førleikar, sum vit longu hava. Vit bjóða viðskiftafólkinum meira enn bara eina vøru, av tí at vit fara inn í eitt tætt samstarv við kundarnar fyri at hjálpa teimum at optimera teirra arbeiðsgongd. Tí kalla vit okkum Integrated Workflow-heilsølu.
Vit samskipa okkara produkt- og tænastukonsept við logistisku Touch Points'ini hjá viðskiftafólkunum í eini gongd í trimum stigum. Vit kalla gongdina Integrated Workflow System, og hon tryggjar kundanum størstu møguligu sparingarnar á effektivitetsøkinum.

robotstxt: allowed

filter: keep


text:
U21: Hesir byrja ímóti Póllandi
ítróttur10-11-2017 - 13:37 - Jóanis Nielsen
Eli Hentze, U21-landsliðsvenjari, hevur sett navn á teir fyrstu ellivu, sum byrja á vøllinum ímóti Póllandi. Dysturin verður floytaður í gongd klokkan 16:45.
Triðseinasti dystur í føroyska fótbóltsárinum verður spældur á Tórsvølli í dag klokkan 16:45, tá U21-landsliðið tekur ímóti Póllandi. Talan er um fimta dystin í undankappingini til EM 2019.
Føroyska liðið hevur fyrireikað seg væl til hesa stóru avbjóðing, og nú er eisini greitt, hvørjir teir fyrstu ellivu verða, sum Eli Hentze, U21-venjari, sendir á vøllin frá byrjan.
Karstin Hansen verður í mál, og í verjuni verða Erlendur Magnusson, Bjarni Petersen, Bartal Wardum og Ólavur Niclassen. Á miðvøllinum frá byrjan verða Teit Jacobsen, Hákun Edmundsson, Betuel Hansen, Jákup B. Andreasen og Meinhard Olsen. Fremsti maður verður Jákup L. Thomsen.
Eykaspælarar: Elias Rasmussen, Jóannes K. Danielsen, Ari Olsen, Jákup Vatnhamar Olsen, Jann J. Benjaminsen, Jóannes Bjartalíð, Petur Knudsen, Adrian Justinussen og John J. Frederiksen.
- Hetta verður avgjørt ikki nøkur løtt uppgáva, men er innsatsurin er í lagi, so eri eg nøgdur. Innsatsurin kemur áðrenn úrslitið, meðan úrslitið kemur av innsatsinum! Vit fara á vøllin í trúnni á, at tað ber til at fáa stig, helst trý, sigur Eli Hentze við heimasíðuna hjá FSF.
U21 EM-undankappingardysturin millum Føroyar og Pólland verður floytaður í gongd klokkan 16:45. Ókeypis atgongd er til dystin.


text:
Metaforar hava ongantíð verið hansara sterka síða. Men tað hevur ongantíð hildið honum aftur!
Tað kemur greitt fram, at løgmaður hevur stóran áhuga fyri bilum, bilum við skaða, og at bøta um skaðar á bilum. Um vitanin og evnini standa mát við áhugan duga bilkøn betur at meta enn eg.
Og so vil løgmaður í sambært sama innslagi sleppa at spæla uttanríkispolitik, eisini hóast evnini mangla. Hann endar við orðunum:
Tað hevur so ótrúliga stóran týdning, at vit eisini læra um uttanríkispolitikk og um diplomati og sovrit nakað.


text:
Føroysk Filmsfólk
UM LIMAFELAGIÐ
Felagið varð stovnað 22 februar 2014 Vit hava í dag 49 limir, og tað legst til alla tíðina, nú eiri fáa sær útbúgving innan økið. Endamálið við felagnum er at betra um korini hjá okkara lmsfólki og vera við til at leggja lunnar undir eina føroyska filmsvinnu. Felagið skal stuðla og menna fakliga lmsumhvørvið í øllum teimum ymsu greinunum.
Filmsfólkum tørvar ofta eitt framsýningarhøli og venjingarstað, og har er aulan væl egnað Harumframt er tørvur er á undirvísingarhølum til skeiðvirksemi, redigerings- og klippiarbeiði.
Eisini er upplagt at hava listabústað, har lmsfólk kring heimin kunnu búgva og arbeiða við verkætlanum Við spírandi filmsvinnu koma eiri og eiri samframleiðslur, og tá er gott at hava møguleikan at bjóða hetta fram.
Vit taka undir við uppskotinum hjá LISA um at gera eitt listaumhvørvi í Hoydølum. Filmur arbeiðir innan allar listagreinar, og tí halda vit, at eitt tílíkt stað kann vera eitt skapandi kraftverk, sum eggjar til samstarv millum ymsu listagreinarnar.
Føroysk Filmsfólk í Hoydølum
-
Skrivstovur
-
Undirvísingarhølir
-
Listabústað
-
Størri og minni biografar
-
Klippirúm


text:
Nær byrjaði tú við flogbólti?
Haldi so bestemt, at eg var 9 ár tá eg byrjaði at venja við Falki.
Hví valdi tú flogbóltin?
Sum 9 ára gamal skal man royna alt, og soleiðis var tað eisini hjá mær. So fann eg útav, at Flogbóltur var eitt sindur stuttligari enn hinar ítróttargreinarnar. Gjørdi tað bara betur at fleiri av vinmonnunum spældu flogbólt eisini.
Hvørjum liðum hevur tú spælt við?
Eg havi spælt við Falki, Fleyr, Fram, PVC Lyngby og DHG Odense
Hvat fyri positión dámar tær best at spæla á vøllinum?
Tað má nokk verða miðblokkur. Tann týdningarmiklasti leikarin á vøllinum ;)
Hvør er títt flogbólts idol?
Rúni Weihe og Klæmint Isaksen hava nokk verið idol hjá teimum allarflestu føroysku leikarunum, og teir hava so avgjørt eisini verið míni Idol. Tveir fantastiskir leikarar. Dmitriy Muserskiy, russiskur landsliðsleikari, má ikki gloymast. Sjálvt um hann er nøkur ár yngri enn eg, so síggi eg upp til hann bæði so og so.
Hvat er títt besta flogóltsminni?
FM í 2002 við Fram fari eg ongantíð at gloyma. Eitt heilt fantastiskt kappingarár, har vit vunnu gullið á síðsta leikdegi. Stjólu tað frá Fleyr. Oyggjaleikafinalan í 2003 móti Saaremaa var eisini nakað serligt, taptu desverri 15-13 í síðsta setti. Og árið eftir til Small Nations Tournament tá vit fyri fyrstu fer spældu okkum víðari til finalu bólkin.
Hvat eru/vóru tínir bestu eginleikar á vøllinum?
Ja teir eru nokk nógvir, men lat meg bara siga at blokkurin er nr 1 hjá mær.
Hevur tú nøkur góð ráð til onnur, sum vilja spæla flogbólt?
At koncentrera seg um flogbólt tá man er til venjing, so gongur tað eitt sindur skjótari við at blíva betur.
Álopspæl ella verjuspæl?
Tann partur av verjuspælinum sum er blokkur, hann dámar mær væl. Móttøkur og at liggja flatur á gólvinum dámar mær betur at hinir taka sær av. At vinna eitt smash er altíð deiligt.
Hvar sært tú teg um 10 ár?
Eri nokk ikki leikari í bestu flogbóltsdeildina tá, men kanska venjari.
Hvør skal svara næstuferð?
Haldi eg sendi víðari til Janus Úr Dímun


text:
Økt kapping um komandi starvsfólk
Talið av arbeiðsgevarum, sum luttaka á Jobmatch starvsstevnuni komandi hósdag, er meira enn tvífalda uppá 6 ár. “Í 2011 luttóku 22, og í ár er talið komið uppá 52. Hetta er ein greið ábending um, at føroyskar fyritøkur og stovnar hava alsamt størri áhuga í at koma í samband við komandi starvsfólk” sigur Katrin I. Gregersen, samskipari av Jobmatch.
Á hvørjum ári verða eftirmetingar gjørdar. Hesar vísa, at umleið 1/3 av luttakandi arbeiðsgevarum hava ítøkilig størv at bjóða teim vitjandi á Jobmatch. Harumframt sigur meira enn helmingurin, at tær luttaka fyri at koma í samband við lesandi, sum vilja skriva uppgávur ella koma í starvsvenjing.
Eftirmetingin vísir eisini, at meira enn 60 vitjandi fingu bjóða eitt ítøkiligt starv ella uppgávu á Jobmatch í fjør
Starvsstevnan verður í Norðurlandahúsinum hósdagin 28. desember frá kl. 13.00 – 19.00.


text: Franski Amaury Leveaux valdi herfyri at trekkja seg frá Mare Nostrum stevnuni í Canet, eftir at hava svomið eina tíð yvir 52 sekund og uttanfyri topp-40. Hann hevur annars heimsmetið 44.94 á stuttgeil, men umber seg nú við at vera ‘á knøunum’, eftir at hava svomið 80 kilometrar um vikuna hjá nýggja venjaranum sínum Philippe Lucas. Upprunaligi venjari hansara Lionel Horter heldur hin vegin, at tað sum burdi verið startskotið í Rijeka – hansara heimsmet uppá 44.94 – heldur førdi til ein steðg. “He thought he had arrived”. Horter sigur víðari, at um Levaux fór til Lucas fyri at finna eina loysn, so er alt gott … men at um hann fór fyri at sleppa undan “The stopwatch will deliver the true verdict”. Les her á SwimNews.com


text:
Frķtķšarklubbin ķ Eysturoy er partur av eind
9 ķ Trivnašardeplinum.
Frķtķšarklubbin heldur til į Heišavegi ķ Saltangarį. Tilbošiš er ętlaš borgarum viš menningartarni. Tilbošiš er opiš 1 kvųld um vikuna kl. 19-22.
Endamįliš er at geva borgarum viš menningartarni eitt frķtķšartilboš. Dentur veršur lagdur į at bjóša eitt staš, har ein kann mųta sķnum javnlķkum viš mųguleika fyri at knżta vinabond.
Ķ frķtķšarklubbanum er ymiskt į skrįnni, sum t.d.hugnakvųld, filmskvųld, spurnarkapping, śt at eta, bowling, bingo og spęlikvųld.
Frķtķšarklubbin ķ Eysturoy
Heišavegur 37
600 Saltangarį
Tlf. 297630
Teldupostur: verkstiggjur@av.fo
poulinaj@av.fo
Dagført tann 26-09-2018


text:
Ingi Samuelsen
02.07.2015 - 21:26
Ítróttur > Ítróttur > Súkkling
Føroya besti súkklari, Torkil Veyhe, iðraði seg eftir býarkoyringina í kvøld. Mest yvir, at hann varð tikin í seinastu løtu og harvið ikki fekk nakað heiðursmerki.
- Tað hevði verið stuttligari at komi heim við trimum heiðursmerkjum, viðgekk hann eftir spennandi býarkoyringina inni í trongu gøtunum í St. Helier í kvøld. Fleiri túsund áskoðarar vóru savnaðir kring rutuna, og stemningurin var avbera góður hetta fagra summarkvøldið.
Torkil gjørdi annars eina djarva roynd at sleppa undan hinum og fyrst á mál.
- Eg fór avstað í allar seinasta umgangi, men nakrar fáar hundrað metrar áðrenn mál varð eg heintaður, og beint áðren málstrikuna misti eg heiðursmerkjapláss.
Torkil Veyhe hevur enn ætlanir um at vinna sær heiður á súkkluni.
- Nú fari eg at royna at vinna onkra kapping í Danmark, segði hann avgjørdur eftir kappingina í kvøld.
Torkil súkklar í besta amatørbólkinum í Danmark, umboðandi súkklufelagið í Odder sunnan fyri Aarhus, har hann lesur til bygningsverkfrøðing.
Nógv spyrja hann um hann ikki hevur størri ambisjónir, nú hann byrjar at fáa góð úrslit.
- Eg kundi roynt at sloppið á eitt professionelt lið í aðru evropeisku røð, men eg eri ov gamal til tað. Eg kundi kanska sloppið á eitt kontinental lið, men so hevði tað verið sum hjálpari hjá onkrum øðrum. Tað tími eg ikki. Eg vil heldur sleppa á eitt gott danskt felag, og so vera við til at kappast um sigrar, sigur Torkil Veyhe.
Enn eru almennu úrslitini frá býarkoyringini ikki komin út, so vit kunnu ikki upplýsa, hvussu tað gekst hinum føroyingunum, ella hvussu teir liggja í liðkappingini.


text:
Fríði Jensen vann topp 12 kapping
Fríði Jensen hevur leitað sær battið fram aftur, og gjørdi bart í dag í kapping í høllini í Trongisvági.
Borðtennissamband Føroya skipaði fyri topp 12 kapping, og vann Fríði Jensen kappingina frammanfyri Pæturi Albinus.
Úrslitini vóru annars hesi:
Topp 10
1. Fríði Jensen, TBF
2. Pætur Albinus, TÓR
3. Kai Roest, TBF
4. Sveinur Mortensen Nolsøe, TÓR
5. Durita Jensen, TÓR
6. Anna Mikkjalsdóttir, TBF
7. Vagnur Kjærbech Nolsøe, TBF
8. Tórur Eið Eliasen, TÓR
9. Rói Hjaltason, TÓR
10. Helgi Ólavson, TBF
11. Sólja Djurhuus, TÓR
12. Høgni Heinason TÓR
Fyri leikarar, ið vóru uttanfyri topp 12 listan, varð eisini skipað kapping - kapping í kongaborði:
Kongaborð – Einmansleikur
1. Hjalgrím Højgaard, TBF
2. Maria Albinus, TBF
3. Victoria Debes, TBF
Kongaborð – Tvímansleikur
1. Maria Albinus, TBF & Sólja Djurhuus, TÓR
2. Ári Fríðason Jensen, TÓR & Tórur Eið Eliasen, TÓR
3. Marin Elsiabeth Poulsen, TBF & Victoria Debes, TBF


text:
Monday, November 30, 2015
Uppboðssøla er als ikki tað sama sum fríur marknaður
Ein uppboðssøla hellir altíð til seljarans fyrimun og verður sjáldan brúkt í langtíðar ídnaðarligum samstarvi; hví síggja ta føroysku fiskivinnuna sum ein marknað heldur enn at síggja hana sum eina brúgv til marknaðir úti í heimi?
Spæl eina løtu við tann tankan at Hanus Hansen, stjóri fyri JFK, hevði sum heild rætt í sínum almenna hjartasuffi “Byrjanin til endan II” og tí hann uppfylgjandi segði við Útvarp Føroya um framtíðar útlitini fyri ta føroysku fiskivinnuna undir einari skipan við almennari uppboðssølu av veiðirættindum.
Eg hoyri mótmælini fyri mær longu áðrenn hesin tankin er liðugt luftaður, og tað man vera líkamikið um eg vísi til Hanus Hansen ella onkran annan stjóra fyri okkurt leiðandi føroyskt fiskireiðarí — her duga mong ikki at skilja ímillum ymisk mál og eru sera skjót at samanblanda spurningar um vinnuligan kapital við t.d. spurningar um lønarbýti millum privatpersónar. Tískil verður tað í heilum til at “hesir reiðarar skulu bara tiga og ikki grenja um nakað yvirhøvur, teir hava jú fingið milliónir oman á milliónir forerandi” frá tí almenna.
Hesin ‘logikkur’ er blivin etableraður við teoretiskari hjálp av trimum búskaparfrøðingum og lyftur upp til pínliga politiska korrektheit av einum herliði av fjølmiðlafólki sum í fleiri ár hava liðið skerfløt fyri honum.
Tað at summi av hesum miðlafólkum samstundis gjarna vilja rokna seg sum kritisk og granskandi í sínum yrki er ein søga fyri seg, sum vit tó ikki skulu koma nærri inn á her og nú. Men í stuttum er so uppbygd ein følsk og veruleikafjar frásøgn yvir eitt longri tíðarskeið sum ikki minst hevur ávirkað ein vaksandi skara av lesarum, lurtarum og veljarum ið fyri ein góðan part livir av almennari umsiting og almennum tænastum og hevur dagliga gongd uttan fyri fiski- og alivinnu mentanina. Hetta er ein skari sum er vaksin í takt við at arbeiðskraftin til fisk og framleiðslu er minkað so hvørt sum tøknifrøðin er vorðin meira framkomin.
Nøkulunda forstand
Í hesum uppliva vit eina polarisering millum tvær ymiskar mentanir, har fyrsta offur er tann livandi samtalan við øllum sínum nuansum av fakta og atlitum til medmenniskju og teirra legitimu áhugamál. Fyri at koma yvir um hesa støðu er neyðugt at mana ymiskt niður, eitt nú tann flúgvandi samanvavsturin millum vinnulig kapitalviðurskifti og privat lønar- og eigaraviðurskifti. Sjálvandi skulu tílík viðurskifti kunna diskuterast ótarnað; men tey mugu diskuterast hvør í sínum høpi, annars kemur bara ruðuleiki og eingin dialogur burturúr.
So longu her er vandi fyri at orðaskiftið um fiskivinnu og nýskipanir kortsluttar áðrenn tað er komið nakran veg. Tað sum vit kunnu kalla eitt serføroyskt vælsignilsi — hetta at “øll kenna øll” og at tað er “so deiliga stutt frá toppi til tá” at ein og hvør sum vil kann bara taka telefonina og ringja til landsins leiðslu — hetta kann eisini umformast til eitt avskeplað forbannilsi. Um negativir fordómar fáa frítt rásarúm og verða gøddir við hjálp av miðlaverkinum og tí politiska apparatinum, so verður úrslitið lættliga at “øll-kenna-øll” umstøðan fær skeiv og øvundsjúk bein at ganga á. Hvat tað kann bera í sær av ósakligheitum, dárskapi og alskyns fordervi kann ein og hvør við nøkulunda forstandi bara rokna út.
Samstundis bendir alt á at nevndu frøðingar og teirra viðhaldsfólk eru púra óvitandi um at ein uppboðssøla er eitt tól sum verður brúkt lutfalsliga lítið í ídnaðarligum høpi viðkomandi fyri fiskivinnuna, og at hetta tólið einans verður brúkt tá ið tørvur ikki er á serligum atliti til langtíðar álit og samstarv millum keyparar og seljarar. Uppboðssøla er ikki tað sum fyrst og fremst sermerkir marknaðarbúskap.
Tað sum sermerkir vinnufyritøkur ið standa seg væl í einum marknaðarbúskapi, ikki minst innan fiskaídnaðin, er nevniliga góðar langtíðar avtalur og góð langtíðar viðurskifti við keyparar og seljarar so væl sum við myndugleikar og aðrar áhugapartar.
Fiskamarknaðir eru so eitt undantak og eitt slag av spotmarknað har uppboðssøla gjarna verður brúkt; men tann partur av tí samlaða handlinum sum hetta umboðar er sera avmarkaður. Og hyggja vit longur aftur í virðisketuna, heilt aftur til veiðirættindi og kvotur, so verður uppboðssøla einans brúkt í 0.1 prosent av verandi fiskivinnuskipanum, sum Tórheðin Jensen vísir á her.
Hví ger eingin annar soleiðis?
Eina og aleina akademiskur kunnleiki í tjóðarbúskapi, har ástøðin fyrst og fremst byggir á amerikansk viðurskifti sum eru sera ólík okkara, gevur neyvan fyritreytir til at skilja hvørjar avleiðingarnar eitt skriviborðsmodell hevur fyri vinnulig úrslit, arbeiðspláss og tað føroyska samfelagið sum heild, herundir samfelagsbúskapin. Tí er tað eisini alneyðugt at onnur vitan verður tikin við inn í orðaskiftið — vit hava fleiri fólk í vinnuni sum kenna væl og virðiliga til flest øll viðkomandi viðurskifti her og vita sera nógv um tær fyritreytir sum fiskivinnan virkar undir.
Eitt er at stórir ídnaðarligir og handilsligir keyparar arbeiða undir sera skipaðum viðurskiftum og planleggja langt fram í tíðina, eisini tá teir keypa inn frá føroyingum — tað er grundleggjandi í teirra handilstreytum at vilja hava trygd fyri at veitarin kann levera samtært avtalaðar ásetingar um dygd, nøgdir, prís og tíðir. Fyritøkur ið arbeiða á hesum marknað vilja sum vitiligt altíð virka fyri at minka óvissu faktorin so nógv sum møguligt — tess fleiri og størri óvissur, tess meira ósannlíkt at ein handil kann gerast veruleiki, og øvugt: jú færri og minni av óvissum, jú betri útlit fyri at ein verkætlan kann gjøgnumførast og eydnast væl. Av hesum orsøkum vilja seriøsir aktørar á einum vinnuligum marknað — bæð keyparar og seljarar — altíð royna at byggja upp langtíðar samstarv við sínar handilspartnarar, har álit í roynd og veru er tann harðasti og mest haldbari valutin.
Í stuttum: verður máað burtur undan álitinum, koma samstarv og samhandil beinan vegin í vanda. Hetta eru fortreytir sum okkara stóru útflutningsfyritøkur hava livað undir alla tíðina, líka síðani vit fingu ein fiskaídnað.
Og fólk úti í heimi eru eisini imponerað yvir at eitt so lítið land við 50.000 íbúgvum hevur megnað at bygt upp eina fiski- og alivinnu í heimsklassa. Tær fyritøkur sum umboða Føroyar við ávísari tyngd úti á marknaðinum eru sum vera man ikki mangar. Skulu vit her á heimavølli nú til at síggja hesar fáu fyritøkur sum ein “marknað” at troyta hjá tí almenna? Um so er, hví man tað vera at ikki eitt einasta av teimum londunum ið vit kappast við ger soleiðis ímóti sínari egnu vinnu?
Spæl eina løtu við tann tankan at Hanus Hansen, stjóri fyri JFK, hevði sum heild rætt í sínum almenna hjartasuffi “Byrjanin til endan II” og tí hann uppfylgjandi segði við Útvarp Føroya um framtíðar útlitini fyri ta føroysku fiskivinnuna undir einari skipan við almennari uppboðssølu av veiðirættindum.
Eg hoyri mótmælini fyri mær longu áðrenn hesin tankin er liðugt luftaður, og tað man vera líkamikið um eg vísi til Hanus Hansen ella onkran annan stjóra fyri okkurt leiðandi føroyskt fiskireiðarí — her duga mong ikki at skilja ímillum ymisk mál og eru sera skjót at samanblanda spurningar um vinnuligan kapital við t.d. spurningar um lønarbýti millum privatpersónar. Tískil verður tað í heilum til at “hesir reiðarar skulu bara tiga og ikki grenja um nakað yvirhøvur, teir hava jú fingið milliónir oman á milliónir forerandi” frá tí almenna.
Hesin ‘logikkur’ er blivin etableraður við teoretiskari hjálp av trimum búskaparfrøðingum og lyftur upp til pínliga politiska korrektheit av einum herliði av fjølmiðlafólki sum í fleiri ár hava liðið skerfløt fyri honum.
Tað at summi av hesum miðlafólkum samstundis gjarna vilja rokna seg sum kritisk og granskandi í sínum yrki er ein søga fyri seg, sum vit tó ikki skulu koma nærri inn á her og nú. Men í stuttum er so uppbygd ein følsk og veruleikafjar frásøgn yvir eitt longri tíðarskeið sum ikki minst hevur ávirkað ein vaksandi skara av lesarum, lurtarum og veljarum ið fyri ein góðan part livir av almennari umsiting og almennum tænastum og hevur dagliga gongd uttan fyri fiski- og alivinnu mentanina. Hetta er ein skari sum er vaksin í takt við at arbeiðskraftin til fisk og framleiðslu er minkað so hvørt sum tøknifrøðin er vorðin meira framkomin.
Nøkulunda forstand
Í hesum uppliva vit eina polarisering millum tvær ymiskar mentanir, har fyrsta offur er tann livandi samtalan við øllum sínum nuansum av fakta og atlitum til medmenniskju og teirra legitimu áhugamál. Fyri at koma yvir um hesa støðu er neyðugt at mana ymiskt niður, eitt nú tann flúgvandi samanvavsturin millum vinnulig kapitalviðurskifti og privat lønar- og eigaraviðurskifti. Sjálvandi skulu tílík viðurskifti kunna diskuterast ótarnað; men tey mugu diskuterast hvør í sínum høpi, annars kemur bara ruðuleiki og eingin dialogur burturúr.
So longu her er vandi fyri at orðaskiftið um fiskivinnu og nýskipanir kortsluttar áðrenn tað er komið nakran veg. Tað sum vit kunnu kalla eitt serføroyskt vælsignilsi — hetta at “øll kenna øll” og at tað er “so deiliga stutt frá toppi til tá” at ein og hvør sum vil kann bara taka telefonina og ringja til landsins leiðslu — hetta kann eisini umformast til eitt avskeplað forbannilsi. Um negativir fordómar fáa frítt rásarúm og verða gøddir við hjálp av miðlaverkinum og tí politiska apparatinum, so verður úrslitið lættliga at “øll-kenna-øll” umstøðan fær skeiv og øvundsjúk bein at ganga á. Hvat tað kann bera í sær av ósakligheitum, dárskapi og alskyns fordervi kann ein og hvør við nøkulunda forstandi bara rokna út.
Samstundis bendir alt á at nevndu frøðingar og teirra viðhaldsfólk eru púra óvitandi um at ein uppboðssøla er eitt tól sum verður brúkt lutfalsliga lítið í ídnaðarligum høpi viðkomandi fyri fiskivinnuna, og at hetta tólið einans verður brúkt tá ið tørvur ikki er á serligum atliti til langtíðar álit og samstarv millum keyparar og seljarar. Uppboðssøla er ikki tað sum fyrst og fremst sermerkir marknaðarbúskap.
Tað sum sermerkir vinnufyritøkur ið standa seg væl í einum marknaðarbúskapi, ikki minst innan fiskaídnaðin, er nevniliga góðar langtíðar avtalur og góð langtíðar viðurskifti við keyparar og seljarar so væl sum við myndugleikar og aðrar áhugapartar.
Fiskamarknaðir eru so eitt undantak og eitt slag av spotmarknað har uppboðssøla gjarna verður brúkt; men tann partur av tí samlaða handlinum sum hetta umboðar er sera avmarkaður. Og hyggja vit longur aftur í virðisketuna, heilt aftur til veiðirættindi og kvotur, so verður uppboðssøla einans brúkt í 0.1 prosent av verandi fiskivinnuskipanum, sum Tórheðin Jensen vísir á her.
Hví ger eingin annar soleiðis?
Eina og aleina akademiskur kunnleiki í tjóðarbúskapi, har ástøðin fyrst og fremst byggir á amerikansk viðurskifti sum eru sera ólík okkara, gevur neyvan fyritreytir til at skilja hvørjar avleiðingarnar eitt skriviborðsmodell hevur fyri vinnulig úrslit, arbeiðspláss og tað føroyska samfelagið sum heild, herundir samfelagsbúskapin. Tí er tað eisini alneyðugt at onnur vitan verður tikin við inn í orðaskiftið — vit hava fleiri fólk í vinnuni sum kenna væl og virðiliga til flest øll viðkomandi viðurskifti her og vita sera nógv um tær fyritreytir sum fiskivinnan virkar undir.
Eitt er at stórir ídnaðarligir og handilsligir keyparar arbeiða undir sera skipaðum viðurskiftum og planleggja langt fram í tíðina, eisini tá teir keypa inn frá føroyingum — tað er grundleggjandi í teirra handilstreytum at vilja hava trygd fyri at veitarin kann levera samtært avtalaðar ásetingar um dygd, nøgdir, prís og tíðir. Fyritøkur ið arbeiða á hesum marknað vilja sum vitiligt altíð virka fyri at minka óvissu faktorin so nógv sum møguligt — tess fleiri og størri óvissur, tess meira ósannlíkt at ein handil kann gerast veruleiki, og øvugt: jú færri og minni av óvissum, jú betri útlit fyri at ein verkætlan kann gjøgnumførast og eydnast væl. Av hesum orsøkum vilja seriøsir aktørar á einum vinnuligum marknað — bæð keyparar og seljarar — altíð royna at byggja upp langtíðar samstarv við sínar handilspartnarar, har álit í roynd og veru er tann harðasti og mest haldbari valutin.
Í stuttum: verður máað burtur undan álitinum, koma samstarv og samhandil beinan vegin í vanda. Hetta eru fortreytir sum okkara stóru útflutningsfyritøkur hava livað undir alla tíðina, líka síðani vit fingu ein fiskaídnað.
Og fólk úti í heimi eru eisini imponerað yvir at eitt so lítið land við 50.000 íbúgvum hevur megnað at bygt upp eina fiski- og alivinnu í heimsklassa. Tær fyritøkur sum umboða Føroyar við ávísari tyngd úti á marknaðinum eru sum vera man ikki mangar. Skulu vit her á heimavølli nú til at síggja hesar fáu fyritøkur sum ein “marknað” at troyta hjá tí almenna? Um so er, hví man tað vera at ikki eitt einasta av teimum londunum ið vit kappast við ger soleiðis ímóti sínari egnu vinnu?
Subscribe to: Post Comments (Atom)


text:
Kunngerð um broyting í byggisamtyktini fyri greiðari ásetingar fyri Bústaðarøki (B-øki)
10. Okt 2018
Kunngerð um broyting í byggisamtyktartekstinum. Sambært gr. 6 í løgtingslóg nr. 13 frá 21. mai 1954 um...
les meir
Fundarskrá 10. oktober 2018 kl. 18:00
05. Okt 2018
8 fundur 20181Busskýli í Hvannasundi2Avtala við Fjølrit3Byggiloyvi matr nr 1184Fíggjarætlan 2019 - Framløga5Ymiskt ...
les meir
Hvannasundstunnulin stongdur í kvøld 2. oktober 2018
02. Okt 2018
Í samband við asfaltarbeiði verður Hvannasundstunnulin stongdur týskvøldið 2.oktober frá kl. 22 til midnátt Akfør í neyðsynjarørindum sleppa altíð ígjøgnum tunnulin. Landsverk ...
les meir
Tilmeldingarskjøl Hvannasunds Havn
27. Sep 2018
Til tykkum, sum hava báta pláss fram við kai, trýst á leinkið her:Bátapláss: bátur fram við kaiTil tykkum, sum hava bát í bási, trýst á...
les meir
Hvannasundstunnulin stongdur í kvøld 26. september 2018
26. Sep 2018
Í samband við asfaltarbeiði verður Hvannasundstunnilin stongdur mikukvøldið 26. september frá kl. 22 til midnátt. Akfør í neyðsynjaraørindum sleppa altíð ígjøgnum tunnilin.Landsverk...
les meir
Gips má ikki brennast
31. Aug 2018
Gips má ikki brennast Gips gevur sera dálkandi útlát frá sær, tá tað verður brent. Hugsið tí um umhvørvið og latið...
les meir
Starvsfólk til ruskplássið
17. Aug 2018
Søkt verður eftir starvsfólki til ruskplássið í Hvannasundi, sí lýsing niðanfyri: ...
les meir
Leys størv
13. Aug 2018
Barnahúsið IMBA søkir eftir einum námsfrøðingi til farloyvisstarv, men søkir eingin námsfrøðingur, kann hjálparfólk setast í starvið.Barnahúsið IMBA lat upp 1. apríl 2012.Í...


text:
Í samband við, at Gamligarður í dag varð handaður Visit Norðoy at umsita, høvdu umboðini fyri kunningarstovuna eisini sett bygdafólkinum í Svínoy stevnu fyri at byrja samskipanina av teimum tilboðum og tænastum, sum Gamligarður nú kann leggja lunnar undir í oynni.
Merkið veittraði frammanfyri Gamlagarð og setti sín dám á løtuna, tá bygningurin varð handaður Visit Norðoy at umsita. Elsa Poulsen, leiðari á Visit Norðoy greiðir frá, at Gamligarður skapar stórar møguleikar fyri øðrum virksemi í Svínoy, og tí hevur tað stóran týdning fyri kunningarstovuna at hava gott samband við øll tey í oynni, sum á ein ella annan hátt vilja vera við í virkseminum í og rundanum Gamlagarð.
– Tað, at Gamligarður nú gevur ferðafólkum møguleika fyri at gista í Svínoynni, skapar góðar fortreytir fyri øktum virksemi av øllum møguligum slag. Fyri tað fyrsta skapa gistingar nakað av arbeiði, eitt nú við vasking og fyrireikingum annars, og harafturat betrar Gamligarður um grundarlagið fyri at bjóða fram onnur tilboð, til dømis útferðir ella eitthvørt annað, sigur Elsa Poulsen.
Á vitjanini í Svínoy høvdu umboðini fyri Visit Norðoy eisini ein fund við fólk í Svínoy, sum á ein ella annan hátt eru áhugað í at gerast partur av virkseminum, og leiðarin letur væl at spírandi samstarvinum millum kunningarstovuna og bygdafólkið.
– Vit tosa sjálvandi við heimildarfólk í oynni, sum antin kunnu hava áhuga í at gera nakað av arbeiði í samband við gistingar á Gamlagarði og so eisini, um tey til dømis hava hug sjálvi at bjóða eitthvørt tilboð til ferðafólk, og vit hava lagt væl frá landi, tí hugburðurin er jaligur og øll virka glað og spent til, at húsið veruliga kann koma til sín rætt og skapa meira lív og virksemi í oynni, sigur Elsa Poulsen.
Komandi tíðina fer hetta samstarvið millum Visit Norðoy og svínoyingar at halda fram, og í fyrstu atløgu ræður um at samskipa, hvussu tilboðini og tænasturnar í Gamlagarði og Svínoynni yvirhøvur, skulu leggjast til rættis.
Gamligarður er innrættaður við átta kømrum, stórum felagsrúmi og køki. Upp til fýra sovipláss eru á hvørjum kamari, og hvørt kamar hevur eisini egið wc og bað. Sostatt fáa upp til 32 fólk gist í Gamlagarði í senn, og hetta ger bygningin sera væl hóskandi til eitt nú starvsfólka-, bólka- og felags familjutúrar.
Her fleiri myndir, klikk her “Virkishugurin og viljin til Gamlagarð er stórur”.
Kelda: www.klaksvik.fo
SáH


text:
3 føroyameistarar í estetiskum fimleiki 2018
Eftir finaluna í estetiskum fimleiki í høllini á Hálsi í dag varð greitt, at trý lið úr Ljósinum kundu kallað seg føroyameistarar í estetiskum fimleiki 2018.
Kvinnur Hydra, gentur Lyra og smágentur Vela er føroyameistarar í estetiskum fimleiki 2018. Pinkur Libra kláraðu seg avbera væl eisini og endaðu á einum flottum 3. plássi.
Eftir FM undankappingina, sum var leygardagin 19. mai, vóru Hydra, Lyra og Vela á 1. plássi, meðan Libra var á einum 3. plássi. Kappingin var sera jøvn í øllum bólkum, og hørð kapping var um plássini, Spenningurin var í hásæti til finaluna í dag, tað vóru bert smáting, sum gjørdu munin millum fleiri av liðunum.
Liðini í Ljósinum megnaðu tó at halda plássini frá undankappingini, har trý av liðunum nú kunnu kalla seg føroyameistarar 2018.
Kvinnurnar Hydra og genturnar Lyra vunnu eisini steypakappingina í mars, og tær kunnu nú kalla seg greipuvinnarar.
Umframt at vinna FM, vinnu kvinnurnar Hydra eisini luttøku til HM, sum verður í Budapest 8.-10. juni. Ljósið ynskir Hydra góða eydnu til HM í juni.
Fimleikafelagið Ljósið ynskir øllum tillukku við úrslitunum í dag og takka fyri ómetaliga góðar framførslur og ikki minst eina sera góða FM kapping.
Fimleikafelagið Ljósið
Úrslit FM kapping 2018:
Pinkur
Nr. 1 HF Mira 28,60
Nr. 2 Støkk Svalan 27,90
Nr. 3 Ljósið Libra 23,45
Nr. 4 HF Maia 22,20
Nr. 5 HF Milja 20,45
Smágentur
Nr. 1 Ljósið Vela 30,35
Nr. 2 HF Fenja 30,10
Nr. 3 Støkk Viólin 29,70
Nr. 4 HF Bjalla 27,50
Nr. 5 Støkk Sóljan 23,30
Gentur
Nr. 1 Ljósið Lyra 31,40
Nr. 2 HF Nita 30,10
Nr. 3 Støkk Flykran 29,00
Nr. 4 HF Freia 28,85
Unglingar
Nr. 1 HF Eina 29,40
Nr. 2 Støkk Vípan 29,25
Nr. 3 HF Nora 27,65
Kvinnur
Nr. 1 Ljósið Hydra 30,58
Nr. 2 HF Hulda 28,55


text:
ársins leikari
STÍF EIGUR ÁRSINS LEIKARA HJÀ KVINNUM
Árliga gallaveitslan í hondbólti var í ár í Dansifrøi í Havn, har m.a. ársins leikarar fyri júst farna kappingarár vórðu kosin.
StÍF fekk ein heiður, nevniliga ársins leikara hjá kvinnum, sum gjørdist Fríðrún Olsen.
Hjartaliga tillukku Fríðrún.
Her eru tey bestu í hondbóltinum:
Menn:
Ársins leikari: Peter Krogh, H71
Ársins málverji: Nicholas Satchwell, Neistin
Ársins verjuleikari: Tony Weyhe, KÍF
Ársins álopsleikari: Hans Eli Sigurbjørnsson, KÍF
Ársins stjørnuskot: Jónas Djurhuus, H71
Ársins venjari: Jeppe Borch, KÍF
Kvinnur:
Ársins leikari: Fríðrún Olsen, StÍF
Ársins málverji: Maja Dragoljubovic, Kyndil - Fríða Petersen, Neistin (javnar)
Ársins verjuleikari: Bjarta O. Johansen, Kyndil
Ársins álopsleikari: Marianna Holm Jacobsen, VÍF
Ársins stjørnuskot: Tóra Eliassen, Stjørnan
Ársins venjari: Flemming Raben og Jakob Jónsson, Neistin
Ársins dómarapar: Gert Hansen og Arnar Dam


text:
Hví nýggjan próvtalastiga?
Fleiri orsøkir eru til, at neyðugt er at seta í gildi nýggjan próvtalastiga. Ein er at tryggja, at føroysk próvtøl lættari kunnu samanlíknast við próvtølini í øðrum londum. Hetta ger tað lættari hjá føroyskum lesandi at verða tikin inn á útlendskar útbúgvingarstovnar og fáa føroysk og útlendsk próvtøl á sama prógv.
Eisini er lættari at umrokna próvtøl eftir ECTS-stiganum við at nýta 7-talastigan.
Staðið- ikki staðið
Eru krøv um at standa eina próvtøku, hevur næmingurin staðið próvtøkuna, um hann/hon hevur fingið próvtalið 02, 4, 7, 10 ella 12.
Næmingurin hevur ikki staðið próvtøkuna, um hann/hon hevur fingið próvtalið 00 ella -3. Próvtalið 02 er sostatt lagsta próvtalið fyri at standa eina próvtøku.
Meting av próvtali
Eftir nýggja prótalastiganum, skal próvtalið fyri eitt próvtøkuavrik einans verða mett eftir avrikinum í mun til tey mál sum sett eru fyri lærugreinina/útbúgvingina. Treytin fyri at gera absolutta próvtøkumeting er, at nágreinilig mál og metingareyðkenni eru ásett fyri avrik í viðkomandi próvtøku. Nýggju námsætlaninar eru gjørdar eftir hesum leisti.
Próvtalsgevingin skal vera púra óheft av kunnleika til og samanlíkning við onnur próvtøkuavrik.
Lýsingin av próvtølunum í 7-talastiganum
Talmetið 12 verður givið fyri framúrskarandi avrikið, sum vísir uppfylling av málunum í lærugreinini, við ongum ella fáum týdningarleysum brekum.
Talmetið 10 verður givið fyri frálíka avrikið, sum sýnir víðfevnandi uppfylling av málunum í lærugreinini, við minni týðandi brekum.
Talmetið 7 verður givið fyri góða avrikið, sum sýnir uppfylling av málunum í lærugreinini, men við nøkrum brekum.
Talmetið 4 verður givið fyri javna avrikið, sum í minni mun sýnir uppfylling av málunum í lærugreinini, við nógvum týðandi brekum.
Talmetið 02 verður givið fyri nøktandi avrikið, sum sýnir minsta kravið, ið kann góðtakast, um uppfylling av málunum í lærugreinini.
Talmetið 00 verður givið fyri ónøktandi avrikið, sum ikki sýnir nøktandi uppfylling av málunum í lærugreinini, og sum ikki kann góðtakast.
Talmetið -3 verður givið fyri avrikið, sum als ikki kann góðtakast.
Samband millum 7-talastigan og ECTS-stigan
Próvtalið 12 á 7-talastiganum svarar til A á ECTS-stiganum
Próvtalið 10 á 7-talastiganum svarar til B á ECTS- stiganum
Próvtalið 7 á 7-talastiganum svarar til C á ECTS- stiganum
Próvtalið 4 á 7-talastiganum svarar til D á ECTS- stiganum
Próvtalið 02 á 7-talastiganum svarar til E á ECTS- stiganum
Próvtalið 00 á 7-talastiganum svarar til Fx á ECTS- stiganum
Próvtalið -3 á 7-talastiganum svarar til F á ECTS- stiganum


text:
Hevur føroyska ítróttin fyri neyðini at hava fokus á sálarfrøði?
Ítróttasamband Føroya hevur skipað fyri tveimum evniskvøldum um júst hetta evni. Mánadagin 1 oktober kl 19:00 verður skipað fyri einum evniskvøldi í skúlanum í Trongisvági.
Vit koma inná, hvat ítróttasálarfrøði merkir og hvussu vit kunnu menna ítróttina við at hava fokus á sinnið og á onnur viðurskifti í okkum og kring okkum. Rigmor Napoleonsdóttir Arge er fyrilestrarhaldari
Rigmor Napoleonsdóttir Arge er útbúgvin sálarfrøðingur og ítróttalærari. Hon hevur innan sálarfrøðisyrki veitt viðgerð, vegleitt og ráðgivið einstaklingum, bólkum/liðum innan breiddar- og úrvalsítrótt. Eisini hevur hon egnar royndir innan ítróttin, bæði sum íðkari, venjari, avvarðandi, nevndarlimur í ítróttafelagi og sersambandi.
Tiltakið er alment og bjóðar ÍSF øllum vælkomin


text:
Níggjunda heimsmálið snýr seg um at skipa samfelagið á besta hátt. Vit skulu hava vegir, jarnbreytir og havnir, so vit kunnu keypa og selja úr øllum londum í heiminum, heldur enn bara hjá okkum sjálvum og í grannalondum. Vit skulu finna nýggjar og betri arbeiðshættir. Virki og fyritøkur skulu arbeiða meira burðardygt, og vit skulu gagnnýta heimsins tilfeingi bæði effektivt og umhvørvisvinarligt.
Menningarlondini skulu verða ídnaðarlond
Eitt av týdningarmestu undirmálunum er, at vit skulu ídnaðargera tey londini, har minsta menning hevur verið. Tað vil siga, at ídnaðurin skal verða ein størri partur av samlaða búskapinum í landinum, serliga í mun til landbúnað og námsvinnu. Fyrimunurin er, at menningarlondini á tann hátt kunnu skapa fleiri arbeiðspláss og varðveita ein størri part av virðisøkingini í landinum, heldur enn at selja rávørurnar til onnur lond.
Internet til øll
Búskapur er í dag meira enn rávørur og framleiðsla á virkjum. Fleiri av heimsins størstu feløgum fáast í dag við vitan og upplýsing, sum verða seld eins og vøra. Internetið er í dag bæði eitt søluamboð og ein hornasteinur í góðari útbúgving. Fyrr var útbreiðslan av telefonini og internetinum sein í menningarlondunum, men við nýggjari fartelefontøkni eru samskiftismøguleikar munandi betri. 95% av heimsins íbúgvunum búgva nú í økjum, sum hava tráðleyst telefonsamband. Stórur partur av hesum er enn bara heilt einfalt fartelefonnet, uttan møguleika fyri internetsambandi. Færri enn ein triðingur av heimsins íbúgvum liva í økjum við farneti (3G). Níggjunda heimsmálið miðar ímóti, at øll fólk í teimum londum, har minsta menningin hevur verið, skulu hava internet fyri ein rímuligan prís áðrenn 2020.
Nógvir dýrir tunnlar verða gjørdir til smápláss. Hvønn týdning hava hesir tunnlar fyri tey, sum búgva har? Atløgubryggjur, bátahyljar og vegir verða eisini gjørd til smápláss. Hvønn týdning hevur tað, at vit, sum ikki búgva har, kunnu ferðast í bili ella báti til hesi smápláss?
Hví er neyðugt at binda landið saman við vegum, tunnlum og bryggjum? Hvør skal rinda fyri hesa bygging?
Hvønn týdning hevur internetið í tínum gerandisdegi? Kanst tú hugsa tær ein dag uttan internet?
9.1 Bygd verða dygdargóð, álítandi, burðardygg og sterk undirstøðukervi, eisini økis- og undirstøðukervi tvørtur um mørk, fyri at stuðla búskaparligari menning og menniskjaligum trivnaði við denti á skilagóða og rímiliga atgongd fyri øll
9.2 Virkað verður fyri inkluderandi og burðardyggari ídnaðargerð og at hækka partin hjá ídnaðinum við arbeiðsplássum og bruttofaktorinntøku fyri 2030 í stórum í samljóði við umstøðurnar í landinum. Í teimum minst mentu londunum skal parturin tvífaldast.
9.3 Virkað verður fyri, at smáar og millumstórar fyritøkur sleppa fram at fíggjartænastum, og at møguleikarnir at fáa lán batna, serliga í menningarlondum, og at tær verða betur flættaðar inn í virðisketur og marknaðir.
9.4 Fyri 2030 skal undirstøðukervið og eftirmonteringídnaðurin dagførast fyri at gera alt burðardygt við uppaftur effektivari tilfeingisnýtslu og meiri nýtslu av reinari og umhvørvisvinaligari tøkni og ídnaðarligum tilgongdum. Øll lond skulu virka í samsvari við ta orku og teir førleikar, tey hava.
9.5 Vísindalig gransking skal vaksa, og tøkniligu førleikarnar í ídnaðargeiranum í øllum londum, serstakliga í menningarlondunum, skulu dagførast við millum annað at stimbra nýskapan fyri 2030. Talið á teimum, ið arbeiða við gransking og menning fyri hvørja millión íbúgvar skal vaksa munandi, og eisini peningurin, ið alment og privat verður brúktur til gransking og menning
9.a At lætta um at byggja burðardygg og sterk infrakervi í menningarlondum við at økja fíggjarligan, tøknifrøðiligan og tøkniligan stuðul til lond í Afrika, til tey minst mentu londini, til menningarlond, sum ikki sleppa til sjógv, og til smá oyggjalond undir menning.
9.b Stuðla heimligari tøknifrøðiligari menning, gransking og nýskapan í menningarlondum, millum annað við at tryggja eitt stimbrandi politiskt umhvørvi fyri millum annað ídnaðarligt fjølbroytni og virðisøking á vørur
9.c Atgongdin til kunningar- og samskiftistøkni skal vaksa munandi, og strembað verður eftir at útvega øllum atgongd til internet um allan heim fyri rímiligan kostnað - í teimum minst mentu londunum fyri 2020
Heimsins bestu tíðindi hava verið á prenti í Dimmalætting í 2018.
Hesar greinar umrøða Heimsmál 9:


text:
Samstundis sum danski vinnumálaráðharrin Brian Mikkelsen arbeiðir við at broyta donsku lóggávuna til tess at gera donsku farvøtnini atkomilig fyri sjálvstýrandi skipum, er A.P.Møller-Mærsk eisini áhugað í meiri automatiseraðum skipum.Tað eru tað fleiri orsøkir til. Hetta er effektivari, tryggari og
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Tað eru tvær ferðir í lívinum, at ein maður ikki skal hugsa, tá hann hevur ráð til tað, og tá hann ikki hevur.
Mark Twain


text:
Orð og lag: Lelia N. Morris
Týtt: Victor Danielsen
1. Nærri, enn nærri, hjarta títt til,
Frelsari, drag meg, har vera eg vil,
tak meg, áh, tak meg tætt í tín favn,
varða meg har í tí hvílunnar havn!
2. Nærri, enn nærri! Einki eg kann
Jesusi bera sum offur til hann,
eina mítt hjarta, fátækt og ilt –
Andi og náði tín geri tað stilt!
3. Nærri, enn nærri, Jesus, til tín!
Verðin, sum lokkar og dregur til sín,
veri nú krossfest, deyð fyri mær,
at eg kann liva nú eina hjá tær!
4. Nærri, enn nærri! Liðin er brátt
øll henda langa og sorgtunga nátt;
so allar ævir veri eg har,
heima, mín Jesus, har heima hjá tær!


text:
Ofta er tað mest óvæntaða tað allar besta. Tað hugsaði eg týskvøldið tá sjónvarpið hjá Danmarks Radio sendi Aftenshowet. Tey høvdu boðið føroysku sangarinnuni, Lindu Andrews, at siga frá sum føroyingur í Danmark, hvussu hon fataði altjóða øsingina um at drepa springarar. Av sonnum skilabesta kjak eg havi hoyrt og sæð í einum donskum miðili eftir so fáum minuttum. Bravo, má eg siga.
- Ja eg segði, at eg tímdi ikki at sita og kjakast, og tey søgdu, at tey egentliga vóru samd í, at hattar var nakað tvætl, men at tað vildi verið gott, at fáa ein føroying inn, sum kundi fáa tað niður á jørðina. Heldigvís hjálptu hinir gestirnir mær væl, so eg noyddist ikki at siga so nógv, sigur Linda sjálv eftir sendingina, sum fleiri rósa á Facebookprofilinum hjá henni.
Ein teirra er danski René Sørensen, sum er fakmaður og skrivar: - Som uddannet slagter, der har arbejdet på Færøerne, syntes jeg du gjorde det godt. Min sympati ligger hos færingerne. Det er ikke være end når vi slagter i Danmark, synes jeg. Det hører jo også til jeres historie og kultur som nation. Det synes jeg er vigtigt, sigur René.
Eitt frálikt stuttkjak, sum ikki strandar, tí luttakararnir, sum vit spegla okkum í, kíka. Til dømis at fara at greina fyri útlendingum, at hetta eru ikki grindahvalir, men springarar og at tvøstið er betri enn hitt. Men, hallo, dýrið bløðir, tað er sjón fyri søgn. Vinnararnir hesa stuttu løtuna framman fyri kenslustýrda sjónvarpinum eru hyggjararnir, sum nú kunnu taka í egnan barm, reflektera um mat, kjøt og vegetarar - og sleppa undan at alt stendur í botni, bara tí nakrir barbarar hava opið sláturhús.
Gott, Linda!


text:
Tíðindaskriv
30.11.2017 - 14:22
Landsstýriskvinnan í heilsu- og innlendismálum, Sirið Stenberg, hevur gjørt av at seta Jóanis Erik Køtlum í starv sum nýggjan sjúkrahússtjóra á Landssjúkrahúsinum og forstjóra fyri Sjúkrahúsverkið.
Jóanis Erik Køtlum er 51 ára gamal og hevur útbúgving sum Cand. Merc. í búskaparfrøði við fíggjarstýring sum sergrein frá Copenhagen Business School.
Jóanis Erik hevur drúgvar arbeiðs- og leiðsluroyndir á strategiskum støði innan sjúkrahúsverk, m.a. sum sjúkrahússtjóri á Landssjúkrahúsinum, deildarstjóri í Heilsumálaráðnum, virkandi aðalstjóri í Heilsumálaráðnum, og sum stjóri fyri grønlendska heilsuverkið. Jóanis Erik Køtlum hevur umvegis sínar royndir sera stórt innlit í sjúkrahúsverkið og tær avbjóðingar, sum liggja fyri framman í sambandi við, at fráboðað tiltøk í Menningarætlanini skulu setast í verk.
Jóanis Erik Køtlum tekur við starvinum tann 1. januar 2018.


text:
Orð og lag: Norman J. Clayton
Týtt: Árni Jacobsen
Upprunaheiti: Jesus alone
1. Jesus, hann eina kundi frelsa
og lata sítt lív fyri meg,
loysa meg út úr deyðans bondum,
meg seta á Himmalveg.
Niðurlag: Mín sál seg frøir um hans stóra kærleik
og veit, at Jesus eingi mistøk ger.
Ei nakar javnt við hann kann berast,
ongantíð var nakar so nær sum hann.
2. Náði so stór, at hann meg frelsti,
mín synd varð í havdýpið send.
Syndirnar allar fyrigav hann,
og nátt til dag varð vend.
3. Jesus, hann eina stillar sorgir
og gevur tann sælasta frið,
veitir í hjarta sanna gleði,
mær fylgja vil hvørt eitt stig.


text:
Miðskeiðis á sumri í 1997 lendir Jennifer Henke á flogvøllinum í Vágum.
Í viðførinum hevur hon ein seðil, við nøkrum fáum nøvnum á familjuni í Føroyum. Hetta, vónar hon, fer at hjálpa henni at finna familjuna hjá pápa hennara, Hans N. Jacobsen, ið sum ungur maður, fór til skips og ongantíð kom aftur.
Ì viðførinum hevur hon eisini brøv, skrivað á donskum í árunum 1917 til 1924 og ovast á hvørjum brævi stendur ’Fuglefjord’.
Púra einsamøll er hon komin til heimlandið hjá pápanum uttan at hava boðað nøkrum frá.
Saknaði sonurin er søgan hjá Jennifer Henke um pápan, sum treyðugur tosaði um heimland sítt, um familjuna í Føroyum, og um brævasamskiftið millum pápan og unnustuni í heimbygdini og familjuna annars.
Aftur


text:
Ari av Rana
01.12.2017 - 19:46
Ítróttur > Ítróttur > Badminton
Í morgin leygardagin og sunnudagin verður Grand Prix 3 hildin í Klaksvík. Hetta er ein stór kapping har uml 190 leikarar koma at luttaka.
Leygardagin kappast børn og ung upp til og við U17.
Sunnudagin kappast vaksin A,B og C har eisini fleiri ungir leikarar eru við.
Leygardagin verður kappast í KÍ-høllini og badmintonhøllini. Har eru 10 banar tilsamans, so í Klaksvík eru góðar umstøður. Byrja verður kl 09:00 og hildið á til uml 20:00.
Sunnudagin verður kappast í badmintonhøllini. Byrja verður sunnudagin kl 13:00 og hildið verður á til kl uml 19:00.
Tað er Klaksvíkar badmintonfelag sum er vertir fyri hesu kapping, sum verður stuðla av JFK, og hevur kappingin heitið JFK-Open 2017.


text:
Heri Simonsen 15.04.2018 (21:15)
Effektiviteturin manglar hjá Suðringum
TRÝST á PÍLIN undir MYNDINI, og hoyr samrøðuna Rás2 gjørdi við Stefan Radosavljevic hjá TB/FCS/Royn, ið saman við liðfeløgunum tapti 0-1 á heimavølli í týdningarmiklu botnuppgerðini ímóti AB.
Stefan Radosavljevic heldur, at Suðringar høvdu spælið og málmøguleikarnar til at koppa dystin teirra veg, men teir tóku ikki av møguleikunum.
Og Stefan Radosavljevic heldur, at tað er júst effektiviteturin, ið Suðringar mugu arbeiða við, og hann hevur vónir um, at eitt gott úrslit kann koma í komandi heimadystinum ímóti HB komandi sunnudag.
Samrøðan Rás2 gjørdi við liðskiparan hjá AB, Heðin Stenberg hoyrist HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fríggjadagin 15. juni 2018 verður alment hátíðarhald í Marghøllini í Vági í samband við at Marghøllin í Vági verður alment tikin í nýtslu.
Almenna hátíðarhaldið við móttøku verður frá kl. 16.00 til kl. 19.00 í Marghøllini í Vági.
Dagurin verður skipaður við røðum, tónleikaframførslum og ikki minst við ítróttar-innsløgum. Í Marghøllini bjóða vit eisini kaffi & te, kaku, og sunkist til børnini.
Dagurin byrjar kl. 16.00, tá Jens Petur Brattalíð, leiðari fyri Marghøllina, bjóðar vælkomin. Síðani flyta Anna B. Samuelsen, forkvinna í Vágs Ítróttarráð, og Dennis Holm, borgarstjóri fram røður. Og eftir hetta fer ein gamal VB’ari alment at taka Marghøllina í Vági í nýtslu.
Á skránni er eisini fótbóltsdystur millum FM-vinnararnar hjá VB frá 2000 og leikarum úr TB, Sumba og Royn frá sama ári.
Frælsur Ítróttur Føroya luttekur eisini og vísir, hvussu eitt nú startur, rimarenning (hurdles) og annað fer fram.
Tónleikinum standa Kirkjukórið Ljómur, Orðið á borðið, Robert McBirnie og Hjalmar & Dagfinn fyri.
Øll eru hjartaliga vælkomin til almenna hátíðarhaldið í Marghøllini, sum byrjar kl. 16.00 fríggjadagin 15. juni 2018.


text:
Sendingar
Summartíð 05. september 2017 (kvf.fo)
Hilda Viderø og Harriet Poulsen greiða frá um arbeiðið hjá Barnahjálpini.
Hoyr sendingina her
Við Tóri á túri í Kenja (kvf.fo)
Fyrsti partur 01.05.17
Annar partur 08.05.17
Triði partur 15.05.17
Barnahjálpin 10 ár, 13.12.16 (kvf.fo)
Góðan morgun Føroyar. Samrøða við Rúnu Sivertsen.
Hoyr sendingina her
Á Bylgjulongd hósdagin 20. okt. 2016 (lindin.fo)
Hilda Viderø greiðir m.a. frá hvussu stórt árin og nógvan mun arbeiði og stuðulin ger í lokala samfelagnum í Liberia. Serliga broytingin, har tey læra at lesa, hevur lætt um og havt ótrúliga jaliga ávirkan í gerandisdegnum hjá fólkunum har á staðnum. Hoyr sendingina her
Børnini skulu halda seg inni á barnaheiminum, 03.10.14 (kvf.fo)
Samrøða við Hildu Viderø um ebola, sum herjar í Liberia
Hoyr sendingina her
Hjálp til barnaheim í Liberia, 26.03.14
Góðan morgun Føroyar. Samrøða við Monicu í Holusteini.
Hoyr sendingina her


text:
Klaksvíkar kommuna tekur lut í verkætlanini “ABC fyri sálarliga heilsu”, sum Fólkaheilsuráðið stílar fyri.
Tíðindaskriv frá Klaksvíkar kommunu,
Sálarheilsa er grundleggjandi partur av okkara trivnaði, og hesum eru vit við til at taka ábyrgd av, við at vera við í verkætlanini, sigur Beinta Klakstein, forkvinna í Trivnaðarnevndum býráðsins.
Í dag er altjóða sálarheilsudagur, og í hesum sambandi verður nógv ljós varpað á týdningin av sálarheilsu í samfelagnum. Hetta er eitt evni, sum eisini verður sett enn meiri á breddan í Klaksvíkar kommunu komandi tíðina í samband við verkætlanina ABC fyri sálarliga heilsu hjá Fólkaheilsuráðnum.
– Talan er um eina verkætlan hjá Fólkaheilsuráðnum, har okkara leiklutur sum kommuna og samstarvsfelagi er at menna og seta okkara dám á verkætlanina, soleiðis at hon verður tillagað eftir tørvinum í nærumhvørvinum, greiðir Beinta Klakstein frá.
Anja M. Olsen er cand.pæd. og starvast sum námsfrøðiligur ráðgevi í Klaksvíkar kommunu. Hon umboðar kommununa í verkætlanini, sum varpar ljós á sálarheilsu í breiðasta týdningi, og í løtuni verður kannað, hvussu verkætlanin ítøkiliga skal fremjast í Klaksvíkar kommunu.
– Sálarheilsa kann vera so nógv ymisk ting, og møguleikarnir eru óendaligir í mun til, hvat vit kunnu leggja dent á og hvussu tað kann gerast. Í fyrstu atløgu leggja vit dent á at arbeiða miðvíst fyri, at sálarheilsa verður ein náttúrligur partur av okkara tonkum, tá ið vit eru um hvønn annan í gerandisdegnum, og tað kann gerast uppá nógvar ymiskar mátar, sigur Anja M. Olsen.
Meira kunning um verkætlanina “ABC fyri sálarliga heilsu” er tøk á heimasíðuni www.folkaheilsa.fo, og har ber somuleiðis til at lesa um aðrar samstarvandi partar í verkætlanini í Føroyum.


text:
Í dag biður felagið heim og skúli um umbering fyri ófatiliga tápuligu avgerðina í gjár, tá forkvinnan hefti felagið politiskt til tað fundamentaliska kristna høgra. Felagið viðgongur, at forkvinnan hevur virka uttan at hava alla nevndina aftan fyri seg.
Eg fegnist um, at felagið biður umbering, og eg vóni, at hetta mál er við til at vísa nevndum í tílíkum feløgum, hvussu týdningarmikið tað er, at tey sum umboða felagið hugsa, áðrenn tey skriva, og at tey eisini skilja, hvussu týdningarmikið óheftni er, skal felagnum vera lív laga.
Eg kann fyri mítt viðkomandi siga, at eg sum so ikki havi verið so øgiliga upptikin av hvat hetta felagið, men eftir hendingina í gjár kannaði eg endamálsorðingarnar, og hetta tykist sum eitt sera gott felag í teoriini.
Eg vóni tí veruliga, at felagið við tíðini kann vinna trúvirðið aftur. Hetta fer tó at krevja, at forkvinnan er munandi meira seriøs í sínum atburði enn hon hevur verið seinastu dagarnar. At senda homofobiskar meldingar út uppá ryggin av øðrum, uttan at hava kunna nevndina, er ikki nóg gott.


text:
Orð og lag: Páll Oddur Lamain Rubeksen
Eg havi gingið mær oman á skansan.
Sett meg til rættis á einum beinki.
Tikið tann hvíta posan við mær.
Ja, nú skal mín dagur njótast.
Her plagdu vit altíð at sita fleiri,
og pilka gull av tínum kroppi.
Men nú eru teir allir farnir sín veg.
Vóru teir ov vaksnir fyri meg.
Men eg havi stadigvekk teg, mín gulldama.
Og tú hevur stadigvekk meg mín gulldama.
Ja, eg havi stadigvek teg mín gulldama.
Og tú hevur stadigvekk meg mín gulldama.
Eg veit ikki, um eg tími meir.
Veit ikki, um eg orki meir.
Veit ikki, um eg klári meir.
Eg veit ikki, um eg orki meir.
So tit kanónir, skjót meg út í fjørðin,
tí eg drukni skjótt meg sjálvan í drukk.
Skjót meg út har, hinir blivu skotnir.
Kann daman sleppa at koma við mær?
Við mær?
Síðan gongur leiðin oman í býin.
Í plantasjuni finni eg mær ein bonk.
Eg heilsi uppá mannin, sum druknaði.
Og hann teskar mær í oyrað.
Skulu vit deila tína gulldamu x4
Eg veit ikki, um eg tími meir.
Veit ikki, um eg orki meir.
Tími ikki at drekka meir
Eg fari at roykja fleir.


text:
Danjal av Rana 10.01.2018 (21:06)
Gilli: Vænti ikki nýggjan sáttmála
Felagið hevur bjóðað mær tríggjar sáttmálar, sum eg havi vrakað. Eg vænti næstan ikki, at teir koma við einum fjórða, sigur Gilli Rólantsson.
In.fo skrivaði í farna mánaði, at enn var eingin semja millum Gilla Rólantsson og norska felagið Brann um nýggjan sáttmála. Í dag sigur føroyski landsliðsspælarin við Miðlahúsið, at støðan er óbroytt.
- Vit eru júst farnir undir venjingar aftur, so eg fari at tosa við felagið ein av komandi døgunum, men enn er støðan tann sama, sigur hann.
Gilli Rólantsson hevði eitt stak gott kappingarár í norskum fótbólti í fjør. Meðan hann í 2016 spældi 7 dystir og skoraði eitt mál, spældi hann í fjør 25 av 30 dystum í Elituseriuni, skoraði 4 mál og legði upp til trý onnur.
Hann hevur eitt ár eftir av sáttmálanum og kann tí fara ókeypis til okkurt annað felag næsta vetur. Tí kundi felagið hugsað sær, at longt sáttmálan, men Gilli Rólantsson sigur, at so má tilboðið verða betur enn tað, sum higartil hevur verið á borðinum.
- Eg havi verið ein av stuðulsleikarunum á liðnum farna kappingarár og eg haldi tað er rímiligt, um tað endurspeglast í lønini, sigur hann.
Um tað ikki skuldi eydnast at skriva ein nýggjan sáttmála, so fer hann at biðja felagið um at selja seg til eitt annað felag longu í vetur.
- Eg skrivi gjarna undir ein nýggjan sáttmála, um hann er nóg góður, men um ikki vil eg fegin sleppa til eitt annað felag longu nú í januar, sigur hann og vísir til, at fleiri útlendsk feløg hava víst áhuga fyri sær.
Teir byrjaðu aftur at venja mánadagin og lagið í hópinum er gott.
- Eg geri mítt besta, venji so gott eg kann og eri annars púra róligur um sáttmálastøðuna. Hasum tekur umboðsmaðurin hjá mær sær av, inntil tað er nakað ítøkiligt hjá mær at taka støðu til, sigur Gilli Rólantsson.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fiskivinnuroyndir hevur sum stevnu at fremja royndir og kanningar – bæði praktiskar, vinnuligar og vísindaligar, ið menna og økja um framleidni í føroyskari fiskivinnu við atliti at lívfrøðiligari, búskaparligari og samfelagsligari burðardyggari gagnnýtslu av havtilfanginum. Í Programminum fyri 2009-2012 eru 3 raðfest øki, sum serligur dentur verður lagdur á (sí viðfest program og lýsing 2010):
1. Burðardyggur fiskiskapur
Hetta kunnu vera praktiskar royndir ella vísindarligar kanningar
2. Royndarveiða og virðisøking av fiski
Hetta kunnu vera praktiskar royndir ella vísindarligar kanningar
3. Búskaparlig og samfelagslig menning av fiskivinnuni
Hetta kunnu vera fyrisitingarligar, fíggjarligar, hagfrøðiligar, samfelagsligar ella búskaparligar kanningar ella greiningar, sum leggja afturat okkara vitan um fiskivinnuna, og harvið menna grundarlagið undir vinnuligum politiskum avgerðum
Fiskimálaráðið hevur gjørt av at játta pening til 17 nýggjar verkætlanir av játtanini til Fiskivinnuroyndir 2011. Harumframt er framhaldandi játtan latin 6 verkætlanum, sum byrjaðu í 2009 og 2010, sí fylgiskjal 1.
Tilsamans fáa 23 verkætlanir játtaðan stuðul fyri íalt 7,3334 mió. kr. harav 5,004 mió. kr. fyri 2011.
Les meira á: Kunning um FVG2011.doc


text:
Væl eydnaðar rannsóknarferðir
TB | 28/04/15
Seinastu vikuna hevur FaroeSoccer skrætt nakrar dagar úr kalendaranum at gera nakrar rannsóknarferðir kring landið. Hetta er ein partur av arbeiðinum at skráseta eldru tíðina.
FaroeSoccer hevur heilt frá byrjan havt ætlanir um at skráseta bestu deildina og steypakappingina aftur til byrjanina í ávíkavist 1942 og 1955. Men tíverri hevur ikki verið nóg nógv tíð og orka til hendan partin, hóast gongd hevur verið í málinum alla tíðina.
Men nú tykist veruliga at glógva. Allan veturin at kalla hevur verið arbeitt nokkso væl við eldru tíðini, m.a. eru nú allir teir gomlu dómaraseðlarnir, sum til eru, innlisnir og lagdir út, bæði elektroniskt og sum PDf-fílur. Og tá kanningarferðirnar í seinastuni OG nýggi portalurin hjá Landsbókasavninum, tidarrit.fo, við øllum teimum gomlu føroysku bløðunum, koma afturat, so eru fyritreytirnar munandi betraðar at arbeiða meira miðvíst við skrásetingini av eldru tíðini.
Høvuðsendamálið hjá FaroeSoccer við at vitja í Klaksvík, á Tvøroyri, í Vági og á Landsskjalasavninum (HB og B36) var at avmynda gomlu gerðabøkurnar hjá feløgunum, t.e. avmynda allar síðurnar í gerðabókunum fyri tíðarskeiðið 1942 – tá landskappingin byrjar – upp til umleið 1970-1975. Allastaðni var FaroeSoccer møtt við stórari vælvild og áhuga, og tað takka vit fyri. Ein slíkur túrur sum hesin var heldur ikki møguligur, um FaroeSoccer ikki hevði sponsoreraða bilin frá Bilrøkt tøkan.
Tíðarskeiðið 1949-1970 er tað bara B36, HB, KÍ, TB og (stundum) VB, sum luttaka í bestu deildini (Meistaradeildin) og í steypakappingini (Ísafjarðarbikarið/súlan). Tíðarskeiðið 1942-1948 er eitt sindur annarleiðis samansett. Hetta koma vit nokk aftur til í aðrari grein seinni.
Nú skulu so allar hesar mongu myndirnar av gerðabókunum hyggjast/lesast ígjøgnum á teldu í eini roynd at finna ymiskt manglandi info um gomlu dystirnar, serliga manningarnar og málini (úrslitini eru tó øll kend). Hetta – hóast ikki løtuverk – saman við eini miðvísari gjøgnumgongd av gomlu bløðunum á tidarrit.fo, ger, at nú hómast ein endi á hesum partinum av verkætlanini, ella sagt á ein annan hátt: nú gera vit sjálvir av, hvussu skjótt alt skal ganga.
Greitt er tó longu nú, at verri enn so alt verður funnið. Ein partur av arbeiðinum hjá FaroeSoccer er eisini at staðfesta, hvat ikki er til – og tað er tíverri alt ov nógv. Í dag er støðan tann, at eingin veit nakað ordiliga – heldur ikki FSF.
FaroeSoccer á vitjan í Vági hjá Óla Holm (hm.), fyrrverandi FSF-forseta, VB-leikara og VB-nevndarlimi. Óli hevur einastu tøku gerðabókina hjá VB liggjandi heima hjá sær sjálvum, tí hann av ringum royndum veit, at tað er ov ótrygt, at hon liggur hjá felagnum sjálvum, og eingin ordiliga hevur ábyrgd av slíkum dýrgripum. Nú eru so allar síðurnar í hesi VB-gerðabókini avmyndaðar, so nú verður hon kanska latin Landskjalasavninum í Havn, har onnur feløg hava valt at goyma sínar bøkur, eitt nú HB og B36. Tað var sera hugaligt at fáa eitt fótbóltsprát við gestablíða Óla og at kunna hann meira um FaroeSoccer – ikki minst um egnu aktivu fótbóltsdagar hansara, sum eru skrásettir á FaroeSoccer (umenn ikki heilt liðugt enn) 🙂
Gerðabøkurnar hjá TB vórðu avmyndaðar í sjálvum TB-húsinum. Bøkurnar verða annars goymdar í eini boks í BankNordik. Eldsálin hjá TB, Charlotta Nielsen, forkvinna í ungdómsnevnd felagsins (og alt møguligt annað) var kontaktpersónur hjá FaroeSoccer við Stórá, og ta uppgávuna kom hon sera væl frá. Tað var forkunnugt og spennandi at vitja snøgga TB-húsið og -vøllin á fyrsta sinni.
Gerðabøkurnar hjá KÍ halda til í eini bankaboks í Norðoya Sparikassa í Klaksvík, og tær vórðu eisini avmyndaðar í bankanum. Tað var fyrrverandi KÍ-nevndarlimurin, Heri Ellingsgaard, sum var kontaktpersónur hjá FaroeSoccer. Her gekk alt eisini skjótt og væl, og FaroeSoccer takkar fyri vælvild frá KÍ, Hera og Norðoya Sparikassa.


text:
Heystið byrjar við Staksdegnum
Nú heystið stendur fyri durunum, fara menn aftur at hugsa um skurðin. Leygardagin 22. September verður farið í Tjørnuvíksstakk eftir seyði.
Tað er hátíðardagur í bygdini og samstundis er hetta byrjanin uppá heystfjøllini. Í ár eru 5 Veðrar at taka.
Kostnaðurin fyri túrin er 100 krónur, tá er døgurðin í bygdarhúsinum íroknaður, hetta er eisini ein lutaseðil uppá eitt feskt tjógv av Stakkinum, lutaseðlarnir verða trektir undir uppboðssøluni.
Eftir døgurðan verða 2 veðrar flettir og síðan sundurlimaðir, hesir verða seldir í stykkjum á uppboðssøluni, sum byrjar klokkan 17.00.
Um ein ætlar at keypa sær ein livandi seyð, er eisini møguleiki at fáa seyðin flettan, har eru fleiri menn, sum standa klárir at fletta eftir uppboðssøluna.
Bygdarhúsið skipar eisini fyri ymiskum, tombola er aftaná uppboðssøluna og seinni um kvøldið verður dansur í bygdarhúsinum.
Staksnevndin v/Jógvan Magnussen
Tlf 29 46 16


text:
Hvør er plastik planurin?
Tað er plastik í havi okkara, á strondunum, í fuglinum og í fiskinum.
Eingin orsøk er til plastik-panikk – men okkurt má gerast.
Hvussu venda vit gongdini?
Hvør er plastik planurin?
Plast í náttúruni er partur av eini vaksandi altjóða avbjóðing við burturkasti. Sambært nýggjari frágreiðing frá Heimsbankanum verður nøgdin av burturkasti í heiminum meiri enn dupult so stór í 2050. Ein triðingur av heimsins burturkasti kemur frá ”háinntøkulondum” sum Føroyum – hóast einans 16 prosent av heimsins fólki býr her.
Avbjóðingin við júst plasti er serstøk, tí tilfarið tekur sera langa tíð at niðurbróta, og heili átta milliónir tons av plasti enda í havinum um árið. Nógv av hesum verður niðurbrotið til sokallað mikroplast, og annað endar í maganum á hvali, fiski og sjófugli. Hetta hava allir føroyingar, sum hava tikið og reinsa havhest, sæð við egnum eygum.
Tilvitanin um hetta er vaksandi, sum góða undirtøkan hjá átakinum Rudda Føroyar vísti.
Men trupulleikin má basast áðrenn plastið endar í náttúruni.
Hvørja ábyrgd hava tey, sum framleiða og selja plast? Hvørja ábyrgd hevur brúkarin? Og hvørja ábyrgd hevur politiski myndugleikin?
Hvat kann gerast? Kann nýtslan minka? Kann plastið endurnýtast?
Hetta og meira spyrja vit, tá Javnaðarflokkurin bjóðar til alment tiltak um
plast og burturkast, mikudagin 17. oktobur kl. 19-21 í Høllini í Norðurlandahúsinum. Tiltakið er ókeypis.
Luttakarar verða IRF, Vestpack, Rudda Føroyar, Sjúrður Hammer (PhD og Fiskifrøðingur), Umhvørvisstovan, umboð fyri Á handlarnar og Plastic Change (danskur umhvørvisfelagsskapur við servitan um plast).


text:
Hvannasunds kommuna fer í summar at skipa fyri ungum í arbeiði. Arbeiðið er ætlað ungum ímillum 14 og 18 ár, sum eru búsitandi í kommununi,og verður í tíðarskeiðinum 26. juni.-21. juli.Í ár eru játtaðir 60 tímar til hvønn, nærri kunning
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Pínan, sum fylgir við at játta, verður sum beiskur heilivágur, sum vil lekja"
Søren Kierkegaard


text:
Kyndil hevur tryggjað sær finalupláss við bæði kvinnum og monnum.
Kyndlamenn vunnu seinnu hálvfinaluna í dag á VÍF. Úrslitið varð 29-26. Í fyrru hálvfinaluni vunnu teir 28-25, so samlaða úrslitið gjørdist 57-51.
Hetta er fyrstu ferð síðan 2014, at Kyndil er í steypafinaluni hjá monnum.
Kyndil hittir H71 í finaluni, sum vann 21-18 á Neistanum.
Hjá kvinnum var at kalla greitt áðrenn seinnu hálvfinalurnar, at tað fór at verða VÍF og Kyndil, sum skuldu spæla finalu, tí bæði liðini vunnu greiðar sigrar í fyrru hálvfinaluni.
Faxe Kondi finalurnar hjá teimum vaksnu eru leygardagin 17. februar. Kvinnufinalan byrjar klokkan 13.30 og mansfinalan klokkan 16.00.


text:
STEVNA
Grein 1.[1]
Tað eru 7 stevnur, sum geva stig til føroyameistaraheitið í kappróðri. Tær eru norðoyastevna, fjarðastevna, eystanstevna/varmakelda, jóansøka, sundalagsstevna, vestanstevna og ólavsøka.
Grein 2.[2]
Hesar 7 stevnurnar skulu í seinasta lagi 8 dagar áðrenn aðalfundin boða Róðrarsambandinum frá, nær stevna teirra verður árið eftir. RSF sendir bræv til stevnufyrireikararnar samtíðis sum innkalling til aðalfundin hjá RSF verður send, og minnir á, at í seinasta lagi 8 dagar áðrenn aðalfundin, skal Róðrarsamband Føroya hava at vita, nær stevna teirra verður árið eftir.
Um so er, at felag ikki hevur boðað frá hesum, verður stevnan dagsett á aðalfundinum.
Grein 3.[3]
Eisini skulu hesar 7 stevnurnar 14 dagar áðrenn fyrstu stevnu tilmelda til RSF:
1 høvuðsdómarabát (skjóttgangandi)
1 startdómarabát
2 hátalarabátar
– allir bátar við førara.
1 máldómara
1 hjálpara til máldómara
1 skjútta og
2 skrivarar. Hesir skulu møta í minsta lagi 1 tíma áðrenn fyrsta róður. Róðrarsamband Føroya sendir bræv til stevnufyrireikararnar samstundis, sum innkalling til aðalfundin hjá RSF verður send, og minnir á, at í seinasta lagi 14 dagar áðrenn fyrstu stevnu, skulu stevnufyrireikararnir hava tilmeldað omanfyristandandi til RSF.
Grein 4
Róð skal verða fyrra stevnudag (leygardag), men hetta kann broytast av Róðrarsambandinum ella høvuðsdómarunum.
Grein 5
Bert fimm tey bestu úrslitini í gjøgnum árið geva stig í FM í barnaróðri.
Grein 6
Um skaði kemur á startin, verður rokning fyri umvælingina send til avarandi felag, sum hevur havt stevnu.
Grein 7[4]
Avmerking av róðrarøkinum: Á startmálinum og dómaramálinum skulu tvær lætt sjónligar stengur (hvítar og reyðar) standa á landi sum ýti fyri róðursmenn og startdómarar.
Tvær boyur skulu avmerkja breiddina á róðrarøkinum. Hesar boyur skulu í seinasta lagi 4 tímar undan róðrinum leggjast út á 500 og 1000 metra málinum. Longdin millum hesar boyur skal vera so stór, at hvør bátur í minsta lagi hevur 11,5 metrar róðrarøki.
Inni á málinum skulu lætt sjónligar boyur liggja ella stengur standa sum stavnhald, 11,5 metrar millum hvørja boyu ella stong. Innan fyri málið skulu vera sjónlig frámerki, ið vísa breiddina og miðjuna á róðrarøkinum.
Grein 8.
Róðrarsambandið setir tveir startdómarar og eitt hjálparfólk til hvørja FM stevnu.
Grein 9.
Róðrarsambandið setir tveir høvuðsdómarar og eitt hjálparfólk.
Í góðari tíð áðrenn róður byrjar, helst 4, men ikki seinni enn 2 tímar áðrenn, kannar høvuðsdómarin niðanfyri nevndu viðurskifti:
1. at El 400 volt 3F+N.16A CEE stikk
2. at málstengur standa, sum tær skulu
3. at róðrarøkið er avmerkt og boyur útlagdar, sum tær skulu
4. at samskiftistól eru í lagi
5. at róparar eru í lagi
6. at videotól og málsnórar eru uppsett og í lagi
7. at revolvarar til start-, mál- og høvuðsdómarar eru í lagi
8. at fólkið, sum stílar fyri, er ikki ávirkað av rúsandi evnum.
9. at veðrið er til vildar at rógva, um ikki, skal róðurin kunna verða útsettur.
Grein 10.
Róðrarsambandið hevur tvey umboð á hvørjari stevnu. Hesi umboð hava m.a. til uppgávu at hava ta útgerð, sum er álagt RSF at koma við, við. Hesi umboð skulu helst møta 4 tímar, men ikki seinni enn 2 tímar, áðrenn róð verður.
Grein 11.
Fyri arbeiði sítt á stevnunum fáa høvuðsdómararnir , startdómararnir og hjálparfólk kr. 500,00 í part fyri hvørja stevnu.
14 dagar eftir stevnuna skulu stevnufyrireikararnir gjalda til Róðrarsambandið, sum síðan flytir peningin til høvuðsdómarar, startdómarar og hjálparfólkini.
Um peningurin ikki verður fluttur rættstundis, verða 250 kr lagdar afturat teimun 500 kr, til hvønn dómara og hjálparfólk sum hevur arbeitt á stevnu
Grein 12.
Allir luttakandi FM-bátar skulu verða komnir at standa á tí ávísta bátsøkinum í minsta lagi ein tíma undan fyrsta FM-róðrinum (vanl. kl 14:00).
Grein 13.
Allir luttakandi FM-bátar í FM í barnaróðri skulu verða komnir at standa á tí ávísta bátsøkinum í minsta lagi ein tíma undan fyrsta FM-Barnaróðrinum (vanl. kl 12:00)
Grein 14.
Tað verður álagt RSF at upplýsa stevnufyrireikarunum startnummarrøðina vanliga hósdag.
Grein 15.
Um róðrarøkið er ov trongt, ella aðrar orsøkir tala fyri tí, verður býtt upp í bólkar.
[1] Broytt á aðalfundi 2017
[2] Broytt í 2014
[3] Broytt í 2014
[4] Broytt á aðalfundi í 2017: 1500 og 2000 er tikið úr tekstinum.


text:
4. november 2010Nr. 99
Kunngerð um stuðul til landbúnaðin
Við heimild í § 1, stk. 3 í løgtingslóg nr. 32 frá 6. mars 2003 um landbúnaðarstuðul verður ásett:
Kapittul 1
Økið
§ 1. Studningur kann latast til mjólk, neytakjøt, seyðakjøt, stráfóður, súrhoysbrunnar, velting, djórahald, føroysk húsdjór og avloysaraskipan.
Kapittul 2
Treytir
Mjólk
§ 2. Studningur verður latin til mjólk, sum er í 1. flokki og til flutning.
Stk. 2. Studningurin verður útgoldin mjólkarvirki sambært váttaðum innvigingarlista.
Stk. 3. Flutningsstudningur verður veittur mjólkarvirki eftir somu treytum sum mjólkarstudningur, bæði hvat viðvíkur góðsku og mongd.
Neytakjøt
§ 3. Studningur verður latin til neytakjøt, um neytið er eldri enn 15 mánaðir.
Stk. 2. Heimilað er at lata hægri stuðul til neytakjøt, sum kemur frá útjaðaraøkjunum og eru hesi: Fugloy, Svínoy, Kalsoy, Mykines, Nólsoy, Hestur, Koltur, Skúvoy og Stóra Dímun.
Seyðakjøt
§ 4. Studningur til seyðakjøt er ein heilt ella lutvís afturbering av goldnum MVG fyri seltseyðakjøt. Søkjast skal um studning fyri hvønn ársfjórðing sær, og freistin at søkja er 10 dagar aftaná, at avrokningarfreistin til TAKS er úti. Búnaðarstovan ger eina meting av játtanini í mun til væntaðar umsóknir í árinum. Endalig uppgerð verður gjørd, tá seinasti ársfjórðingur er uppgjørdur. Krevjast kann váttan fyri, at kjøtið er av tí garði, sum umsøkjarin situr við.
Stráfóður
§ 5. Studningur verður latin til egið framleitt stráfóður, sum verður brúkt í neytahaldinum - súrhoyggj í brunni ella rullubyrðu og hoyggj. Studningur kann vera treytaður av, at fóðrið lýkur ásett góðskukrøv.
Súrhoysbrunnar
§ 6. Studningur til súrhoysbrunnar er treytaður av, at umsóknin er viðgjørd og játtað, áðrenn arbeiðið byrjar. Studningurin verður avgreiddur, tá brunnurin/brunnarnir er liðugur, sýnaður og góðkendur. Krevjast kann prógv fyri, at ætlaða íløgan er neyðug fyri raksturin, og at hon veksur um úrtøku garðsins.
Velting
§ 7. Studningur kann veitast til velting úr nýggjum, og til traktorvegir á nýveltum lendi og til køstar. Fyri at fáa studning, skulu ætlanirnar vera góðkendar, og studningur játtaður, áðrenn arbeiðið byrjar. Krevjast kann prógv fyri, at ætlaða íløgan er neyðug fyri raksturin, og at hon veksur um úrtøku garðsins. Veltistudningur kann vera treytaður av, at nýveltað lendi verður friðað fyri bit alt árið.
Djórahald
§ 8. Studningur verður veittur til tey í § 1 í løgtingslóg nr. 18 frá 4. mai 1961 um studning til frama fyri húsdýraalingina og húsdýrahaldið nevndu endamál.
Føroysk húsdjór
§ 9. Studningur kann latast til verkætlanir, sum eru góðkendar av Búnaðarstovuni.
Avloysaraskipan
§ 10. Studningur verður veittur sum eitt ískoyti til skipanina við, at mjólkarframleiðarar og mjólkarvirki rinda eina nærri ásetta upphædd fyri liturin av innvigaðari mjólk í grunn til at gjalda avloysing fyri. Studningurin verður goldin framleiðarum 1. mai, samsvarandi mjólk, sum er latin mjólkarvirki árið fyri.
Kapittul 3
Umsiting og umsóknir
§ 11. Umsitingin av studninginum verður løgd til Búnaðarstovuna.
Stk. 2. Umsóknir um stuðul skulu skrivast á umsóknarblað frá Búnaðarstovuni og sendast aftur útfylt til Búnaðarstovuna.
Kapittul 4
Gildiskoma
§ 12. Henda kunngerð kemur í gildi dagin eftir, at hon er kunngjørd. Samstundis fer úr gildi kunngerð nr. 96 frá 17. juni 2003 um stuðul til landbúnaðin.
Fiskimálaráðið, 4. november 2010
Jacob Vestergaard (sign.)
landsstýrismaður
/ Rógvi Reinert (sign.)


text:
Nýggjastu tíðindini
Melda til tíðindabræv
Tíðindi - 27. apríl 2015
Nú er greitt, hvussu spælast skal í hálvfinalunum í steypakappingunum hjá kvinnum og monnum
Lutakast um, hvussu spælast skal í hálvfinalunum í steypakappinginum hjá kvinnum og monnum var í 3-2 í sjónvarpinum mánakvøldið.
Fróði Danielsen, starvsnevndarlimur í Fótbóltssambandi Føroya dróg tey átta liðini úr glasbollanum. Fyrst varð drigið um hálvfinalurnar hjá kvinnum, og síðani bleiv drigið um, hvussu spælast skal í hálvfinalunum í kappingini um Løgmanssteypið.
Steypakappingin hjá kvinnum:
13. mai:
ÍF/Víkingur – EB-Streymur/Skála
KÍ – HB
4. juni:
EB-Streymur/Skála – ÍF/Víkingur
HB – KÍ
Løgmanssteypið:
21. mai:
Víkingur – B36
NSÍ – HB
3. juni:
B36 – Víkingur
HB – NSÍ
Finalurnar í steypakappingunum hjá kvinnum og monnum verða spældar á Tórsvølli leygardagin 29. august.
Fróði Danielsen, starvsnevndarlimur í FSF, stóð fyri lutakastinum um, hvussu spælast skal í hálvfinalunum í steypakappingunum hjá kvinnum og monnum


text:
Rudda Føroyar er eitt samstarv millum umhvørvisfelagskapirnar FNU og Ringrás og onnur umhvørvisverndarfólk í Føroyum.
Yvirskipaða endamálið við verkætlanini Rudda Føroyar er at fáa ein reinan og sunnan ruskleysan heim. Meira ítøkiliga skulu so nógvir borgarar sum gjørligt í Føroyum fáast til at taka lut í altjóða ruddingardegnum, sum fer fram samstundis í nógvum av heimsins londum leygardagin tann 15. septembur í ár. Í 2017 luttóku fleiri enn tvær milliónir fólk úr tilsamans 21 londum. Í ár er luttøkan størri enn í fjør: 150 lond og 18 milliónir sjálvboðin eru við.
Við verkætlanini vilja vit eisini skapa økta tilvitan um stóra týdningin av atburðinum hjá okkum einstaklingum: at nógv einstøk menniskju rudda í nærumhvørvinum fær ynskið um ein reinari heim at spjaða seg um allan heim.
Føroyar skulu taka ábyrgd í ovurhondsstóru avbjóðingini við ruski í náttúruni, og tí tóku Sigrun Mohr og Elin Lindenskov stig til, at Føroyar skuldu luttaka á altjóða ruddingardegnum.
Vit á Umhvørvisstovuni halda, at Rudda Føroyar er eitt gott tiltak og vóna, at tað fær stóra undirtøku.
Melda teg og títt húski, felag ella stovn til her: https://ruddaforoyar.fo/melda-til-at-rudda/
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Aftur í ár skipar Føroyingafelagið í Århus saman við MFS fyri hugnaligari pisuveitslu, ið serliga er fyri tey ið nýliga eru komin til býin. Tiltakið verður í Áarstovu 27. sept., har byrjað verður við eini máltíð kl 19. Umleið 35 pláss eru í alt, og nýggj í býnum hava framíhjárætt. Um nøkur pláss eru eftir tá veitslan byrjar, eru aðrir limir sjálvandi vælkomnir.
Kl 23 koma Finnur Jensen og Høgni Reistrup at spæla tónleik, og verða dyrnar tá eisini lætnar upp fyri øðrum áhugaðum.
Tey, ið ynskja at verða við til Pisuveitsluna, verða biðin um at melda seg til hjá:
Erlu Petersen tlf. 2230 4145, erla@aarstova.dk - ella Ceciliu Rasmussen tlf. 2986 8976, cecilia@aarstova.dk Eisini er møguligt at tilmelda seg í Áarstovu leygarkvøldini 13. og 20. septembur.
Rindið vinarliga áðrenn veitslan byrjar til konto:
Reg. nr.: 9570 konto nr.: 0002143712
Kostnaður: Pisuveitsla við konsert: 100 kr. Gerst limur í Áarstovu inkl. Pisuveitslu við konsert : 175 kr.
Tey, ið koma til tónleikin um kvøldið keypa atgongumerki við dyrnar frá kl 23.00.
Kostnaður: Limir í Áarstovu: 50 kr. Ikki-limir í Áarstovu: 150 kr.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Heimatænastan í VEKS skipar fyri búmerkjakapping
06.10.2015
Heimatænastan í VEKS er eitt kommunalt samstarv innan eldraøkið ímillum Vestmanna-, Eiðis-, Kvívíkar og Sunda kommunu. Til ber at lesa um virksemi samstarvsins á heimasíðu okkara www.veks.fo.
VEKS fer við hesum at útskriva eina búmerkjakapping. Ynskiligt er at fáa eitt búmerki sum á ein ella annan einklan hátt avspeglar virksemi, umframt tær 4 kommunurnar í samstarvinum.
Búmerkið verður sjónligt í øllum samskifti hjá samstarvinum, tað veri seg á pappíri, skelting, netmiðlum, teldupostsamskifti v.m.
Uppskot skal vera í støddini A4. Navn, telefonnummar, búðstaður og teldupostbústaður skal skrivast á skjal fyri seg og leggjast í A5-brævbjálva, sum síðan skal latast aftur, og leggjast í ein A4 brævbjálva saman við sjálvum uppskotinum til búmkerki. Hesin brævbjálvin skal sendast til:
Heimatænastan í VEKS
Postboks 118
355 Vestmanna
Merkið: “Búmerkjakapping”
Uppskotini skulu vera Heimatænastuni í VEKS í hendi seinasta lagi 20. november 2015.
Vinnandi uppskotið fær eina virðisløn á kr. 10.000.
Dómsnevndin tilskilar sær rætt til, frítt at velja ímillum innkomnu uppskotini, ella onki at velja.
Dómsnevndin er samansett av fólki við listarligari, grafiskari og politiskari bakgrund.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Tølini fyri løntakarar í juli-mánað eru tøk í Hagtalsgrunninum, útgreinað á kyn, vinnugrein og nú eisini á føðiland/ríkisborgaraskap. Í juli vóru løntakararnir 27.448 í tali.
Myndin niðanfyri vísir løntakaratalið fyri bæði kyn. Kámu strikurnar vísa løntakararnar í tali og sterku strikurnar vísa gongdina ella trendin fyri kynini.
Myndin niðanfyri vísir løntakaratalið í teimum fýra høvuðsvinnugreinunum. Kámu strikurnar vísa løntakararnar, og sterku strikurnar vísa trendin fyri vinnugreinarnar.
Stutt um løntakarar
Stutt um trendin
Hagstova Føroya brúkar trendtøl at greiða frá langtíðargongdini í løntakaratølunum. Við trendtølunum fáa vit eina róligari mynd, ið ger tað lættari at síggja ta undirliggjandi langtíðargongdina í løntakarunum.
Trendtøl eru eins og árstíðarjavnað tøl reinsað fyri árstíðaravvik, sum t.d. afturvendandi sveiggj í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Í trendtølunum er harumframt lagt upp fyri øðrum óreglusemi í mánaðarligu tølunum, eitt nú stórum falli ella øking í løntakaratalinum í ávísum mánaða.
Stutt um høvuðsvinnugreinabólkarnar


text:
Hjálparfólkafelagið – okkara støða viðv. hjálparfólkaútbúgving
12-06-2018 - 08:16 - Jóanis Albert Nielsen
Vit eru spurd av fleiri miðlum seinastu dagarnar, um okkara meining viðv. staðsetinging av einari hjálparfólkaútbúgving. Hetta er sjálvandi tí Rigmor Dam og Løgmaður alment hava verði frammi og sagt, at útbúgvingin skal liggja í Suðuroy.
Vit eru sum fagfelag, sera upptikin og áhugaði í eini útbúgving til limir okkara, tí vit vanta hetta kan betra um okkara møguleikar. Hvar útbúgvingin skal liggja, ja, tað má so verða upp til politikararnar at taka støðu til. Og teirra støða er at hon liggur best í suðuroy.
Tað ið upptekur okkum í hesum máli, er sum so ikki staðsetingin. So langt eru vit ikki komin í okkara hugaheimi enn. Tað eru nakrir grundleggjandi spurningar vit mugu seta okkum fyrst.
- Hvør skal í skúla og hví?
- Hvat ástøði ogna vit okkum har, ið betrar okkra arbeiðsførleikar?
- Verða okkara setanartreytir tryggari, ella verða vit stadigvekk koyrd heim so hvørt ein pedagogur ynskir starvið?
- Verður ein við hjálparfólkaútbúgving tikin framm um ein uttan, tá ið størv setast?
- Hvussu nógvir av okkum um 1.000 hjálparfólkum sleppa í skúla ísenn?
- Hvussu long er útbúgvingin?
- Hvørji fag verða bjóða?
- Kann man fáa góðskriva naka fyri áður tiknar útbúgvingar?
- Fáa vit lestrarstuðul?
- Fáa vit meira í løn?
Hjálparfólkafelagið er eitt felag fyri hjálparfólk. Tað er okkara fremsta mál at betra um treytir og kor hjá hjálparfólkum í Føroyum.
Tað merkir eisini, at vit undir ongum umstøðum koma at góðtaka, at ein útbúgving er til hindurs fyri nakran av okkara limun.
Forkvinna
Maj-Britt Winther Hentze Jacobsen


text:
Skattaveiða við prinsessu Sólstrálu og kapteini Gullklaff!
Sunnudagin 20. mai verður aftur skipað fyri skattaveiðu við prinsessu Sólstrálu.
Prinsessa Sólstrála, sum helst er tann vænasta moyggin á hesum leiðum, hevur mist skattin hjá sær burtur. Allarhelst er tað tann ræðuligi, óhugnaligi og illaluktandi Gullklaf kapteinur, sum hevur tikið hann. Hetta er ein sorgarsøga, og prinsessa Sólstrála veit ikki síni livandi ráð!
Prinsessan vil tí heita á øll børn um at hjálpa sær við at finna skattin, so friður aftur kann valda í kongaríkinum í Álaborg.
Børn og foreldur eru vælkomin at klæða seg út sum prinsessur, sjórænarar ella okkurt heilt triðja!
Aftaná skattaveiðuna bjóðar føroyingafelagið eisini kaffi og køku til foreldrini, og børnini fáa okkurt søtt til góman í finningarløn! 🙂


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 07-04-2010
"Fortegnelse over Folkemængden i Færöe den 1. Januar 1814, deres Ejendomme, Næringsgreene m.m" (Emilius Löbner, 1815)
Editering til útlegging á history.fo: Rolf Guttesen (Mail: rg@geo.ku.dk)
Í skjalinum ”Dokumentatión” verður greitt nærri frá kelduni og hvussu tilfarið er lagt til rættis til heimasíðuna.
Innihaldið vísir: Fólkatal, jarðarogn, neytahald, seyðahald, kornvelting,bátatal, ull og fugl í øllum Føroyum. At enda eru ”Anmærkninger”, um serlig viðurskifti í húsinum, so sum sjúku ella høgan aldur.
Tabellirnar eru uppgjørdar fyri hvørja sýslu, hvørja bygd og hvørt húsarhald.
Innihaldið verður lýst í 'Pro Memoria'.
Tað var Emilius Løbner, kommandantur á Skansanum í Havn, sum í krígsárunum fyrst í 1800-talinum tók stig til at fáa eitt samlað yvirlit yvir fólkatalið og vinnumøguleikarnar hjá hvørjum einstakum húsarhaldi í landinum.


text:
Vitello skøvar ein bil
Bókadeild Føroya Lærarafelags
- Síður: 24
- Útgávuár: 2013
- Upprunamál: danskt
- Innbinding: innbundin
- Rithøvundur: Kim Fupz Aakeson
- Myndir: Niels Bo Bojesen
- Týðari: Sjúrður Gullbein
Vitello býr í einum raðhúsum beint við ringvegin. Hann býr sjálvandi ikki har einsamallur, hann býr saman við mammu síni. Og Mamma hevur ein nýggjan bil, næstan nýggjan. Mamma er øgiliga bangin um, at lakkið verður skøvað, hon sigur, at tað er tað viktigasta í verðini. Men ein dagin spælir Vitello eitt nokk so gott spæl við síðuna av bilinum, eitt spæl við einum bólti og eini brotnari rívu ...


text:
30. apríl 2018Nr. 64
Løgtingslóg um javningarprosent til almannaveitingar
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Fyri hvørt ár verður roknað eitt javningarprosent, sum verður nýtt til at javna ymiskar upphæddir í almannalóggávuni.
§ 2. Javningarprosentið fyri komandi árið verður útroknað sum miðaltalið av
1) prosentvísu broytingini í lønarkarminum hjá Fíggjarmálaráðnum í tólv mánaða skeiðnum, sum endaði 1. oktober í inniverandi ári, og
2) prosentvísu broytingini í brúkaraprístalinum 3. ársfjórðing í inniverandi ári, í mun til 3. ársfjórðing árið fyri.
Stk. 2. Er roknaða javningarprosentið hægri enn prosentvísa broytingin í lønarkarminum hjá Fíggjarmálaráðnum, verður javningarprosentið sett til prosentvísu broytingina í lønarkarminum.
Stk. 3. Er roknaða javningarprosentið minni enn null, verður javningarprosentið sett til null.
§ 3. Landsstýrismaðurin ásetir í kunngerð javningarprosentið fyri komandi árið í seinasta lagi 1. november.
§ 4. Landsstýrismaðurin kann áseta nærri reglur fyri útrokningina av javningarprosentinum, harundir reglur, sum taka atlit til broytingar í hagtalsgrundarlagnum fyri útrokningina av javningarprosentinum.
§ 5. Henda løgtingslóg kemur í gildi 1. januar 2020.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 71/2017


text:
Aserbadsjan
Aserbadsjan er eitt lýðveldi í Asia. Aserbadjan gjørdist fyrsta frælsa lýðveldi í muslimska heiminum í 1918, men tvey ár seinni, í 1920 gjørdist landið partur av Sovjetsamveldinum til 1991. Fólkatalið er 9.165.000 fólk (í 2011). Asejbadjan er tað størsta landið í Kaukasus regiónini í Evrásia. Grannalondini eru: Russland fyri norðan, Georgia mót útnyrðingi, Armenia mót vestri og Iran móti suðri. Hetta heita, turra landið er við Kaspiska Hav. Í 8. øld kallaðu persar hetta landøkið Aserbadjan, "eldslogalandið", tí at brennandi gass setti upp úr jørðini. Aserbadjanar eru turkiskir muslimar, sum hertóku landið í 11. øld. Seinastu árini hevur drúgvt tjóðskaparstríð verið ímillum ymisk fólkasløg í landinum. Eisini hevur blóðugt marknastríð verið ímillum Aserbadjan og Armenia.
Landafrøðiliga er Aserbadjan partur av Asia, men mentanaliga er landið, umvegis Sovjetsamveldið, vorði alt meira evropeiskt. Sum dømi um hetta kann nevnast, at Aserbadjan síðan 2008 hevur luttikið í Eurovision. Í 2011 vann Aserbadjan kappingina við sanginum Running Scared. Eldar og Nigar eita tey bæði úr Aserbadjan, sum vunnu Grand Prix kappingina 2011. Saman kalla tey seg Ell/Nikki.
Fyri tað, at olja varð funnin í londunum við Persaflógva, kom helmingurin av allari olju í heiminum úr ovurstóru oljukeldunum tætt við aserbadjanska høvuðsstaðin Baku. Nú á døgum bora aserbadjanar eftir olju av boripallum í Kaspiskahavi. Vegakervið og ravmagnsorkuverkini til oljuídnaðin hava verið við til at menna annan ídnað, t.d. klædnaídnað.
Keldur[rætta | rætta wikitekst]
Slóðir úteftir[rætta | rætta wikitekst]


text:
Tíðindi
27. november 2017
Verður hugt at námsætlanini, sæst, at tað at lesa og at skriva eigur at verða sætt sum javnskipaðar lærutilgongdir. Tað sigur Guðna Berg Mikkelsen, lærari, sum í bachelorritgerð síni á Námsvísindadeildini í fjør skrivaði um motiverandi tekstframleiðslu. At tað at skriva og lesa verður javnsett í námsætlanini, tulkar Guðna Berg Mikkelsen sum, at lærarin eigur at brúka líka nógva orku til báðar lærutilgongdirnar.
- Báðar lærutilgongdirnar treyta hvørja aðra á tann hátt, at tá ið skrivað verður, mennist og styrkist kunnleikin hjá næmingunum til millum annað bókstavir, ið gevur nýbyrjarum betri fortreytir til at læra at lesa. Og við at lesa tekstir og alskyns tekstasløg læra næmingarnir í fyrstu atløgu orðamyndir, teknseting og setningsbygnað og seinni krøvini til tekstasløg, sum so aftur kunnu nýtast í egnari tekstframleiðslu. Tá ið skrivað verður í ymiskum tekstasløgum fáa næmingarnir so líðandi eina betri fatan av teimum tekstum, ið teir seinni sjálvir fara at lesa. So tað at lesa og at skriva gevur næmingunum tekstroyndir, umframt at vera tvær tilgongdir, ið eisini treyta hvørja aðra.
Lærarin eigur at gera sær greitt, at skal næmingurin menna skrivligu førleikarnar, skal næmingurin lesa og hoyra um tekstasløg fyri at hava eitt hvørt at skriva út frá, okkurt at skriva um og onkran at skriva til, heldur Guðna Berg Mikkelsen.
- Eru hesar aðalsúlur í gerandisundirvísingini, fær næmingurin eitt gott útgangsstøði í skrivliga arbeiðinum við teimum mongu tekstum, ið bara bíða eftir at verða lisnir.
Men mín hugsan er, at um næmingarnir ikki verða vandir frá byrjan við at skriva og framleiða tekstir, soleiðis at tað gerst ein natúrligur partur av allari undirvísing í øllum lærugreinum, so verður tað bara tyngri hjá bæði lærara og næmingum at koma í gongd við skrivingina.
Guðna Berg Mikkelsen vísir á, at seinastu árini hevur nógv ljós verið varpað á, at næmingar eiga at lesa hvønn dag fyri at gerast betri og skjótari lesarar; hon heldur, at lærarar eiga at seta sær somu mál fyri skrivingina og tekstframleiðsluna.
- Tað er eyðsæð, at næmingar gerast einans betri til at skriva og framleiða tekstir við júst at framleiða tekstir.
Les alla greinina í Skúlablaðnum, Fólkaskúlin eigur at leggja líka stóran dent á at læra næmingin at skriva sum at lesa, har Guðna greiðir nærri frá evninum.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Røðan:
Gott kvøld, góðu føroyingar.
Undan jólum var eg til jólahald á Barnaheiminum í Havn. Á hvørjum ári býtir løgmaður jólagávur út til børnini, og á hvørjum ári fært tú onkran óvæntaðan spurning.
Eitt av børnunum spurdi, um tað er “stuttligt at bestemma í Føroyum?”
Nú bestemmar løgmaður tíbetur ikki alt, men eg svaraði kortini: “Ja.”
Tí, tað er hugaligt at stjórna einum landi, har tað gongst væl. Einum fólki við stórum virkishugi. Einari tjóð við stórum áræði.
Hendurnar, heilarnir og hjørtuni eiga øll lut í góðu gongdini. Heimahjálpin, ið er um okkara gomlu.
Heilsustarvsfólkini, sum røkta okkara sjúku.
Skiparin á brúnni og pedagogurin, sum tekur ímóti børnunum.
Flakakvinnan við skerilinjuna, fiskimaðurin á dekkinum og timburmaðurin á stillassinum.
Tað góða samfelagið hevur nógvar liðir, og tá ið øll virka saman, vinna vit øll. Alment og privat, á bygd og í bý, lærd og ólærd, kvinnur og menn.
Um nakrar fáar mánaðir fara vit helst at hoyra lívsjáttandi barnagrát frá einum nýføðingi, sum verður føroyingur nummar 50.000.
Tað verður ein varði í okkara søgu.
Men 50.000 fólk sigur einki um, hvørji vit eru, og hvussu vit eru ímóti hvør øðrum.
Hvussu fer tað at hilnast hjá sakleysu børnunum? Hvat samfelag fara tey at arva frá okkum vaksnu?
Tað spyrja vit foreldur okkum sjálvi, tá ið eitt nýtt lív byrjar. Vit stúra, tí vit elska, og tí vit ikki eru líkasæl.
50.000 fólk er bara eitt tal – og tó. Tað eru nakrar orsøkir til, at fleiri velja Føroyar. At so mong vilja, at tað er her, at tey og teirra børn skulu búgva og virka.
Her er arbeiði at fáa.
Her er trygt.
Her er sterkur felagsskapur, og her eru sterkir einstaklingar, sum bróta upp úr nýggjum.
Og tá ið fólk seta búgv her, er tað eisini, tí tey halda, at framtíðin er bjørt.
Hetta er kanska tað mest avgerandi – tí tann, sum sær møguleikarnar, hann er við til at skapa teir.
Og tá ið gongdin er, sum hon er, kann eg ikki annað enn svara ja, tá eitt barn á Barnaheiminum spyr, um tað er “stuttligt at bestemma í Føroyum.”
Tað er serliga hugaligt, tá ið tú veitst, at góða gongdin ikki er nøkur sjálvfylgja.
Vit eru mong, sum minnast eina aðra tíð.
Eina tíð, tá ið møguleikarnir vóru fáir og tryggleikin lítil.
***
Næsta ár eru 25 ár síðan tann 6.oktober 1992. Lagnudagin, sum gjørdist ímyndin av djúpu kreppuni í hálvfemsunum.
5000 føroyingar fluttu av landinum, og fjórði hvør var arbeiðsleysur.
Hesi árini arbeiddi eg sjálvur í saltfiskinum á Kósini. Ein dagin steðgaðu allar maskinurnar. 300 fólk vórðu send til hús. Út í óvissuna og ótryggleikan.
Men vit fullu ikki í fátt. Samanhaldið styrknaði. Mótburðurin fekk fólk at virka í felag.
Og vit komu á føtur aftur.
Tað gjørdu vit, tí vit lyftu í felag. Reiðarar, manningar, kommunan, peningastovnar og klaksvíkingar, sum gingu hús úr húsi og savnaðu pening fyri at fáa gongd á virksemið aftur.
Tað snúði seg ikki um einstaklingin. Tað snúði seg um okkum øll. Tað var ikki ein eg-mentan, sum fekk okkum á føtum aftur. Tað var ein vit-mentan.
*****
Tað samanhaldið, sum eg upplivdi kreppuárini, og sum framvegis eyðkennir okkara samfelag, er í dag undir trýsti kring heimin.
Krøvini um at steðga globaliseringini, steðga samhandlinum millum lond og steðga tilflytingini runga í fleiri londum.
Bretar tóku seg úr ES.
Donald Trump vil strika fleiri handilsavtalur.
Og forsetavalið í Fraklandi í vár er ein lagnustund fyri evropeiska samstarvið.
Tað er ov lætt at skíra hetta rákið sum populismu.
Vit mugu taka rákið í álvara og spyrja, hví so mong menniskju í vesturheiminum eru ónøgd.
Eg haldi, at stóri ójavnin er ein høvuðsorsøk til stóru ónøgdina. Gjáirnar breiðkast millum rík og fátæk. Millum stórbýin og útjaðaran. Millum tey, sum vinna av globaliseringini, og tey, sum rinda prísin.
Úrslitið er, at tann savnandi megin viknar, og londini detta sundur.
Ráðaleysar familjur kenna ótryggleikan á egnan kropp, tá ið arbeiðspláss hvørva, og tá ið nýggj, bílig arbeiðsmegi tekur teirra arbeiði.
Fer vøksturin bara til teirra, sum longu hava, elvir tað til eitt mótrák. Sjálvandi.
Tá ið nógv merkja, at teirra møguleikar fækka, verður okkara felagsskapur hóttur, og óttin fær fastatøkur.
Málið um tilflyting klývur eisini nógv lond. Í fleiri førum er integratiónin miseydnað, og nógv kenna seg uttanfyri felagsskapin.
Og óttin veksur, tá ið yvirgangurin rakar fullkomiliga verjuleys fólk eitt stuttligt summarkvøld við strondina í Nice ella eitt hugnaligt vetrarkvøld á einum jólamarknaði í Berlin.
Flóttafólkakreppan setir okkum í Evropa í eina moralska tvístøðu. Vit vilja hjálpa menniskjum í neyð, og samstundis verja og varðveita okkara tryggu og frælsu lond. Henda tvístøðan verður avgerandi fyri evropeiska samstarvið frameftir.
***
Óttin og ónøgdin í Evropa eru eisini viðkomandi fyri okkum her heima. Hon fær meg at hugsa um, hvussu vit kunnu varðveita og styrkja okkara ríka og frælsa samfelag.
Samanhald er avgerandi – men eingin sjálvfylgja. Samanhaldið er treytað av viljanum til at geva sítt íkast.
Fánar hesin viljin, fáa vit eitt samfelag, har fólk krevja meira og meira, men vilja lata minni og minni. Øll mugu og skulu gera tað, tey megna. Bæði fyri seg sjálvan og fyri felagsskapin.
»Ger tína skyldu og krev síðan tín rætt«. Hetta er avgerandi.
Í løtuni gongur óvanliga væl í Føroyum. Fleiri eru vorðin nógv ríkari. Tað fegnast vit um, men framburðurin skal ikki metast út frá, hvussu gott tey ríkastu hava tað. Framburðurin skal metast út frá, hvussu tey fátækastu og veikastu hava tað.
Tí eru fleiri grundleggjandi stig tikin til at minka um ójavnan og at basa fátækradøminum.
Tí hava tey lægstløntu fingið skattalætta.
Tí hava tær mest útsettu barnafamiljurnar fingið fíggjarligan styrk.
Tí hava tey við lægstu fyritíðarpensjón fingið ein lætta.
Men vit eru ikki komin á mál enn.
Størsta hóttanin móti komandi ættarliði er skeiva aldurssamansetingin. Og hesa avbjóðing mugu vit loysa.
Tað er okkara skylda, at børnini arva eitt samfelag við minst somu vælferð og somu møguleikum, sum vit sjálvi fingu frá foreldrunum.
Tí hava vit sett fleiri útbúgvingar á stovn og hækkað lestrarstuðulin.
Tí hava vit hækkað barnafrádráttin og longt barnsburðarfarloyvið.
Tí seta vit pening til síðis til komandi ættarlið í nýggja búskapargrunnin.
Og tí verða fleiri nýskipanir settar í verk fyri at framtíðartryggja okkara vælferðarsamfelag.
****
Men vit liva í eini tíð, har einstaklingurin ofta er størri enn felagsskapurin.
Vit skulu støðugt stremba eftir onkrum betri enn tí, sum vit hava. Vit skulu áhaldandi menna okkum, seta nýggj mál og finna nýggjar avbjóðingar. Og vit læra at halda, at einasta forðingin fyri míni egnu succés er eg sjálv ella sjálvur. Og miseydnast okkurt – ja, so er tað okkara egna skyld. Vit hava mist evnini at vera nøgd. Nøgd við tað, sum vit hava, og nøgd við tað, sum vit eru.
Talið av børnum og ungum við sálarligum trupulleikum er methøgt. Mong hokna undir tíðarinnar krøvum. Mong kenna seg miseydnað, tá lívið ikki er fullkomið. Men lívið er ongantíð fullkomið. Og úrslitið kann gerast, at fleiri gerast tunglynd og ráðaleys. Ikki tí, at nakað bagir teimum, men tí at tíðarandin sigur teimum, at okkurt er galið. Vit mugu ongantíð gloyma, at lívið eisini er mótburður, vónbrot og sorg.
Tráanin eftir tí fullkomna lívinum kann skjótt gerast okkara óeydna. Vit gloyma, hvat í roynd og veru hevur týdning. Hvør meiningin er. Kanska er neyðugt at gera upp við eina “eg-mentan”, har tað hevur størri týdning, at onnur eru hugtikin av mínum lívi, enn at eg sjálv ella sjálvur havi tað gott.
****
Fyri 30 árum síðan kom ein sterk ”vit-mentan” undan í Gøtu, tá 16 menn keyptu eitt nýtt skip. Her byrjaði søgan um reiðaríið Varðan og skipið Trónd í Gøtu.
Skjótt gjørdist greitt, at tað gekk ikki eftir vild. Teir kláraðu ikki at svara hvørjum sítt. Manningin fór niður í løn. Setti enn meira í veð. Og mistu teir skipið, so mistu tey alt.
Men tey høvdu neyðuga áræði. Øll tóku ábyrgd. Øll trúðu upp á tað, og øll hjálptust at.
Í dag er Varðin ein av landsins størstu fyritøkum, sum skapar inntøkur og arbeiðspláss kring landið.
Hetta er ein søga um hugburð. Sami hugburður sæst aftur hjá fleiri føroyskum fyritøkum.
Eitt og hvørt samfelag hevur brúk fyri sterkum einstaklingum. Fólki, sum skara framúr. Fólki, sum ganga óroyndar leiðir. Men uttan felagsskapin dettur samfelagið sundur. Og tað er eingin andsøgn millum at hava sterkar einstaklingar og at hava ein sterkan felagsskap. Tvørturímóti – so treyta hesi bæði hvørt annað.
Men, av honum, ið nógv er givið, av honum skal nógv verða kravt.
Í teirri løtu, at tey sterku venda felagsskapinum bakið, er hann í vanda.
Tí er neyðugt, at fyritøkur, ið skapa ovurhondsstóran vinning úr okkara tilfeingi, rinda fyri sín framíhjárætt.
Tí er neyðugt, at føroyski fíggjarheimurin heldur aftur og vísir samfelagssinni.
Og tað er sanniliga eisini neyðugt, at vit politikarar vísa varsemi, og at sjálvdrátturin í føroyskum politikki minkar. At einstaki politikarin gevst við at seta seg sjálvan fram um felagsskapin. At seráhugamál ikki vinna á loysnum, sum koma okkum øllum til góðar. Sjálvdrátturin sáar mistreysti. Sjálvdrátturin hóttir felagsskapin.
***
Ein sterkur felagsskapur er nógv meira enn almennar skipanir og veitingar.
Í okkara samfelag eru mong, sum gera eitt stórt sjálvboðið hjálpararbeiði. Felagsskapir, samkomur, kirkjulið, sum brúka orku til at hjálpa øðrum.
Og ikki minst sjálvbodnu bjargingarfeløgini, sum í ódnarveðrinum um jólini aftur vístu teirra týdning fyri trygdina hjá okkum øllum. Stóra takk til tykkum øll, sum hjálptu til.
Sjálvboðið arbeiði skal ongantíð gerast ein umbering hjá okkum politikarum, men tað er og verður ein dygd at eiga borgarar, sum vilja seta tíð og pengar av til at hjálpa øðrum. Tað almenna fer ongantíð at loysa allar trupulleikar hjá øllum borgarum.
****
Føroyingar gera eitt stórt sjálvboðið arbeiði úti í heimi. Eisini í Sýria, har borgarakríggið gerst alt meira ræðuligt.
Kemisk vápn og bumbur. Ofrini eru sum altíð vanlig fólk – menn, kvinnur og børn.
Og heimurin hyggur enn einaferð at í máttloysi.
Eftir seinna veraldarbardaga segði heimurin, at slíkir ræðuleikar skuldu ongantíð henda aftur. Eftir fólkadrápið í Rwanda søgdu vit “ongantíð aftur”. Eftir etnisku útreinskanina í gamla Jugoslavia søgdu vit “ongantíð aftur”. Og nú hendir tað aftur í Sýria. Heimurin er framvegis ikki førur fyri at steðga óndskapinum og harðskapinum, tá hann herjar í sínum myrkasta líki.
Sum heimsborgarar mugu vit eisini taka størri ábyrgd. Vit hava ráð at ganga undan, og hava tí eisini skylduna at gera tað. Tí hava vit hækkað neyðhjálpina munandi.
***
Men her heima er friður og framburður. Tað gongur væl í Føroyum, og vit hava alla orsøk til at vera bjartskygd, nú vit standa á gáttini til 2017. Sterkir einstaklingar og sterki felagsskapurin geva orsøk til bjartskygni.
Men vit eru samstundis eitt viðbrekið fólk. Tað vísir okkara søga. Og kreppurnar komu, tí vit vórðu ábyrgdarleys í góðum tíðum.
Læra vit ikki av mistøkunum í fortíðini, er skjótt at endurtaka tey í framtíðini.
Lat okkum styrkja tað, sum ger, at vit eru millum heimsins fremstu tjóðir.
Lat okkum vísa varsemi, nú tíðirnar eru góðar.
Og lat okkum syrgja fyri, at okkara børn arva eitt samfelag við einari sterkari “vit-mentan”.
Eitt samfelag við sterkum felagsskapi og sterkum einstaklingum.
Gott nýggjár. Gud signi tjóð okkara Føroyar.
Aksel V. Johannesen
Løgmaður


text:
Børn og ung
Børn og ung
At menna og búgva børn og ung til væl virkandi menniskju og borgarar í samfelagnum er ein tann fremsta og størsta uppgávan yvirhøvur, og hvørs virði er so stórt, at tað ikki kann gerast upp í peningi. Her er leiklutur myndugleikanna at skapa uppvaksandi ættarliðnum so góðar og mennandi karmar sum gjørligt. Arbeiðið við børnum og ungum tekur útgangsstøði í samtyktu Barna- og ungdómsvirðunum.
Í vinstra bredda finnur tú millum annað upplýsingar um galdandi lógir á økinum, so sum dagstovnalógin og barnaverndarlógin, og her fyriliggur eisini ein stutt frágreiðing um barnaverndarnevndina og –umsitingina, um heilsufrøðingarnar í kommununi, sum arbeiða við børnum, og um tilboð til børn við serligum tørvi.
Her er eisini eitt yvirlit yvir dagstovnarnar í kommununi, og foreldragjøldini á teimum ymsu stovnunum verða somuleiðis upplýst.
Umsóknarbløð til dagstovnapláss, frípláss og aðrar tænastur finnast í sjálvgreiðsluni á forsíðuni.